title: Videopelikulttuuri

text: Ulkopelilliset tuotokset sisältävät läpipeluuohjeita, huijaamisohjeita, havaintoja ja vihjeitä, joiden avulla löydetään pelin suunnittelijoiden piilottamaa sisältöä tai tehdään pelaamista helpommaksi varsinaisen uuden pelillisen sisällön tuottamisen sijaan. Tällaisia apukeinoja jaetaan keskustelupalstoilla ja erillisillä tätä tarkoitusta varten perustetuilla sivustoilla.


title: Videopelikulttuuri

text: Machinima-animaatiot ovat lyhytelokuvia, joita pelaajat luovat pelimoottoria käyttäen. Vastaavia ilmiöitä ovat Remix- sekä Speedrun-videot, joissa pelimaailmaa käytetään hyväksi luovalla tavalla.


title: Videopelikulttuuri

text:
Patchit eli pelitilkut ovat lisäyksiä, joilla paikataan esimerkiksi pelin koodissa tai datassa olevia virheitä
. Näitä lähellä oleva modaus tarkoittaa erityisesti käyttäjien tekemää olemassa olevien pelien muuntelemista. Sisältöä voidaan luoda ja muokata käyttäen valmiita grafikka- ja koodikirjastoja, pelikehitysohjelmia, muokkaustyökaluja tai ohjelmallista muuntelua.


title: Videopelikulttuuri

text:
Modaaminen on osallistuvaa kulttuuria, jossa yleisön ja tuottajan välinen rajaviiva hämärtyy. Modaaja voi tehdä muunnoksia pelin ääniin, grafiikkaan, karttoihin ja pelimekaniikkaan jopa lähdekoodin tasolla. Modi voi täten muuttaa jotakin pelin yksityiskohtaa tai jopa muuttaa pelin luonteen täysin. Yksinkertaisten mediaobjektien, kuten tekstuurien tai äänitiedostojen muokkaaminen ei vaadi suurta ammattitaitoa, mutta monimutkaisempien modien tai patchien tekeminen edellyttää käyttäjiltä usein korkeaa teknistä osaamista.
Aikaisemmin modeja on tehty harrastelijapohjalta, mutta nykyisin pelaajalähtöiset muokkaukset ovat merkittävä osa useiden peliyritysten liiketoimintamallia, koska pelaajien tuottama sisältö lisää pelien myyntiä. Peliyritykset tukevatkin harrastajien toimintaa esimerkiksi tarjoamalla kehitystyökaluja pelin mukana, julkaisemalla pelien rajapintoja ja lähdekoodia sekä järjestämällä erilaisia kokoontumisia ja kilpailuja.


title: Videopelikulttuuri

text: Varhainen peligrafiikka oli kuin staattinen taideteos; skannattu kuvamateriaali edusti ihmisiä, paikkoja ja asioita. Nykyään videopeleissä on toteutettu yhä enemmän mielikuvitusta. Pelaaja saadaan sitoutumaan uudella tasolla, kun tekniikka on tuonut mukanaan mahdollisuuden käyttää elävää animaatiota: illuusio todellisesta maailmasta sisältää esimerkiksi valoja, varjoja, painovoiman ja muita fysiikan lakeja. Videopeli ja sen animaatio voivat olla taidetta, joka kerran kuvattiin vain sanallisesti jättäen loput mielikuvituksen varaan. Peleissä toteutetaan uskomattomien näkymien lisäksi myös äänimaisemia.


title: Videopelikulttuuri

text: Interaktiivisen tietokoneen avulla pelaajat voivat tuntea olevansa osa tarinaa. Hahmojen luonnonmukainen elekieli – miten he liikkuvat, miten heidän kasvoillaan näkyvät eri tunteet – on kaikki osaltaan valtavaa osallistumista. Pelaaja samaistuu hahmoihin, ja monet pelit onkin tehty ensimmäisen persoonan näkökulmasta, kun 3D-upotuksesta tuli valtavirtaa.


title: Sherlock Holmes: A Game of Shadows

text: Sherlock Holmes: A Game of Shadows on 16. joulukuuta 2011 ensi-iltansa saanut brittiläis-yhdysvaltalainen elokuva. Se on jatko-osa "Sherlock Holmesille", ja kertoo Arthur Conan Doylen luomasta salapoliisista. Elokuvan ohjauksesta vastaa Guy Ritchie ja pääosassa ovat Robert Downey Jr. ja Jude Law. Downey on vahvistanut kolmannen jatko-osan, Sherlock Holmes III:n.


title: Rango

text: Rango on vuonna 2011 ilmestynyt Gore Verbinskin ohjaama tietokoneanimoitu komediaelokuva. Elokuva palkittiin parhaan animaatioelokuvan Oscar-palkinnolla. Elokuvan pääosassa on lemmikkikameleontti Rango, joka päätyy löytämänsä kylän sheriffiksi.


title: Rango

text: Elokuvan alkuperäisinä ääninäyttelijöinä ovat muun muassa Johnny Depp, Isla Fisher, Bill Nighy, Abigail Breslin, Alfred Molina, Harry Dean Stanton, Ray Winstone, Ned Beatty ja Timothy Olyphant. Elokuvan tunnusmusiikin ”Rango” on tehnyt yhdysvaltalainen Los Lobos -yhtye.


title: Rango

text: "Rango" on ensimmäinen kokopitkä animaatioelokuva, johon Industrial Light & Magic teki erikoistehosteet.


title: Rango

text: Suomenkielisen version on kääntänyt ja ohjannut Annamari Metsävainio.


title: Rango

text: Elokuva sai Suomessa hyvän vastaanoton. Allerin Tommi Pietarinen antoi elokuvalle täydet viisi tähteä ja kehui sen toimintaa kekseliääksi. MTV3:n kriitikko Outi Heiskanen puolestaan antoi elokuvalle neljä tähteä. "Iltalehden" Tuomas Riskala antoi elokuvalle kolme tähteä ja kirjoitti sen olevan ”parhaimmillaan nerokas parodia italialaisista spagettiwesterneistä”, mutta että ”elokuvasta on tehty tuhansien yksityiskohtien melskaava ja ylitsevuotava kokonaisuus, josta ei jää hallittua jälkimakua”. V2.fi-pelisivuston Jari Tapani Peltonen antoi elokuvalle neljä tähteä ja luonnehti elokuvaa näppäräksi ja hallituksi. "Episodi"-lehden arvostelussa elokuva sai myös neljä tähteä. FilmiFIN-verkkojulkaisu antoi elokuvalle täydet viisi tähteä ja kommentoi elokuvaa ”hauskaksi ja hillittömän hyväntuuliseksi, jollaista ei ole aiemmin nähty”. Filmgoer antoi elokuvalle kolme tähteä. "Ilta-Sanomien" Tarmo Poussu antoi elokuvalle kolme tähteä viidestä ja kritisoi elokuvan suomenkielistä ääninäyttelyä.


title: Rango

text: Rotten Tomatoes -verkkosivustolla elokuva sai 89-prosenttisesti hyväksyvän arvion perustuen 168 arvosteluun. Sivustolla mainittiin elokuvasta seuraavaa: ”Se ei ehkä ole niin viehättävä kuin luullaan – ja se ei todellakaan ole lapsille – mutta Rango on älykkäästi ja kauniisti animoitua viihdettä”.


title: Rango

text: Elokuva sai ensi-iltansa Suomessa perjantaina 18. maaliskuuta 2011 ja sen kävi kolmipäiväisenä viikonloppuna katsomassa yli 9 000 henkilöä 61 salissa tuottaen 92 265 euron lipputulot. "Rango" päihitti viikonlopun toisen ensi-iltaelokuvan "I Am Number Four".


title: Rango

text: Yhdysvalloissa ja Kanadassa elokuvaa esitettiin ensi-iltaviikonloppuna 3 917 teatterissa ja se tuotti runsaan 38 miljoonan dollarin lipputulot. Se oli viikonlopun katsotuin elokuva.


title: Rango

text: Elokuva tuotti teatterilevityksessä maailmanlaajuisesti kaikkiaan runsaat 245,7 miljoonaa Yhdysvaltain dollaria. Suomessa se oli tuottanut 17. huhtikuuta 2011 mennessä 339 690 euroa.


title: Rango

text: Electronic Arts on julkaissut elokuvaan perustuvan videopelin. Peli julkaistiin PlayStation 3-, Xbox 360-, Nintendo DS- ja Wii-pelikonsoleille.


title: Rango

text: Funtactix lanseerasi "Rango: The World" -selainpelattavan Rango-virtuaalimaailman elokuvan julkaisupäivänä 4. maaliskuuta 2011.


title: Black Mesa (Oklahoma)

text: Black Mesa on 1737 metriä korkea pöytävuori Yhdysvalloissa, joka sijoittuu kolmen osavaltion alueelle (Colorado, New Mexico ja Oklahoma). Black Mesa on saanut nimesä mustaan lavan kerroksesta, joka peitti sen noin 30 miljoonaa vuotta sitten.


title: Black Mesa (Oklahoma)

text: Alue on luonnonsuojelualuetta ja sieltä tavataan 31 harvinaista eliölajia, niistä on 23 kasveja ja kahdeksan eläinlajia.


title: Black Mesa (Oklahoma)

text: "Half-Life"-peli ja sen lisäosat "" ja "" sijoittuvat Black Mesan tutkimuslaitokseen. Lisäksi "Black Mesa"-niminen peli sijoittuu samaiseen laitokseen.


title: Itoku

text: Itoku () oli perinteisen vallanperimysjärjestyksen mukaan Japanin neljäs keisari. Hänen sanotaan toimineen keisarina vuosina 510 eaa.–477 eaa. Häntä edelsi hänen isänsä Annei, myyttinen kolmas keisari, ja seurasi poikansa Kōshō.


title: Itoku

text: Ainakin yhdeksän ensimmäisen perinteisen vallanperimysjärjestyksen mukaisen keisarin olemassaoloa pidetään kyseenalaisena. Ensimmäinen, todellisuudessakin mahdollisesti hallinnut keisari saattoi olla Sujin 200–300-luvuilla. Keisarillinen viraston mukaan Itokun hauta sijaitsee Naran prefektuurin Kashiharassa. Tämä šintolainen muistopyhäkkö on nimeltään "Unebiyama no minami no manago no tani no e no misasagi" ().


title: Pohjanlinnan koulu

text: Pohjanlinnan koulu on kankaanpääläinen peruskoulu, joka toimii vuonna 1977 valmistuneessa raennuksessa. Koulussa on luokka-asteet 7–9 ja siellä opiskelee noin 400 oppilasta. Koulun noin puolitoista vuotta kestänyt remontti valmistui vuodenvaihteessa 2012–2013.


title: Rango (täsmennyssivu)

text: Rango voi tarkoittaa:


title: Sons of Silence

text: Sons of Silence (joskus myös muodossa Sons of Silence Motorcycle Club, SOSMC) on rikollinen moottoripyöräkerho, joka perustettiin vuonna 1966 Niwotissa, Coloradossa Yhdysvalloissa. Tällä hetkellä Sons of Silence kerhotiloja on Yhdysvalloissa Arkansasissa, Floridassa, Illinoisissa, Indianassa, Kansasissa, Kentuckyssa, Louisianassa, Minnesotassa, Mississippissä, Pohjois-Dakotassa ja Wyomingissa. Ensimmäinen ulkomaille perustettu kerho perustettiin Saksaan Müncheniin vuonna 1998.


title: Sons of Silence

text:
9. lokakuuta 1999, 37 Sons of Silence jäsentä pidätettiin huumeiden salakuljetuksesta ja laittomasta asekaupasta.
ATF pidätti kuusi Sons of Silence -jäsentä 4. huhtikuuta 2001 ihmiskaupasta, kokaiinin, kannabiksen ja metamfetamiinin sekä tuliaseiden myymisestä Iowassa.


title: HMS Quentin

text: HMS Quentin (viirinumerot G78) oli Britannian Kuninkaallisen laivaston Q-luokan hävittäjä toisessa maailmansodassa.


title: HMS Quentin

text: Alus tilattiin J. Samuel White and Companyltä Cowesista Isle of Wightilta. Sen köli laskettiin 25. syyskuuta 1940 ja alus laskettiin vesille 5. marraskuuta 1941. Alus valmistui 15. huhtikuuta 1942.


title: HMS Quentin

text: "HMS Quentin" lähti valmistuttuaan Portsmouthista koeajoihin Arrocheriin, jossa se viipyi 17.–27. huhtikuuta ennen siirtymistään koulutukseen Scapa Flowhun. Alus oli koulutettavana 27. toukokuuta saakka, jolloin koulutus keskeytyi sukellusvenejahdin vuoksi. Alus etsi "HMS Pathfinderin" kanssa tuloksetta sukellusvenettä Orkneyn edustalta. Samana päivänä alus sai määräyksensä Itäisen laivaston 12. Hävittäjälaivueeseen.


title: HMS Quentin

text: Alus lähti 5. kesäkuuta Liverpoolista taistelulaiva "HMS Rodneyn" suojana ja ne saapuivat 15. kesäkuuta Freetowniin, josta alukset jatkoivat 19. kesäkuuta matkaansa Kapkaupunkiin saattueen WS19P mukana. "HMS Quentin" palasi 1. heinäkuuta Freetowniin, jossa se viipyi sukellusveneidentorjunta ja saattuetehtävissä. Alus suojasi 1.–18. heinäkuuta sukellusveneiden uhkaamaksi joutunutta saattueetta OS33. Alus palasi 26. heinäkuuta Scapa Flowhun, josta se lähti 2. elokuuta suojaten operaatio Pedestalin saattuetta WS21S Maltalle.


title: HMS Quentin

text: Alus oli operaatiossa kahden taistelulaivan ja kolmen lentotukialuksen muodostaman kaukosuojausosaston suojausosastossa. Rajuista ilmahyökkäyksistä huolimatta "HMS Quentin" palasi vaurioitta Gibraltarille 15. elokuuta hyökättyään matkan kuluessa 11. elokuuta tuloksetta sukellusveneen kimppuun. Alus lähti 16. elokuuta Gibraltarilta Freetowniin, jossa se kohtasi Yhdysvaltoihin korjattavaksi matkaavan taistelulaiva "HMS Queen Elizabethin". Taistelulaivan suojana matkan aikana oli "HMS Quentinin" lisäksi "HMS Pathfinder" ja "HMS Vimy". Keskisen Atlantin kohtauspaikalla Yhdysvaltain laivaston hävittäjät ottivat suojausvastuun ja taistelulaivan suojana olleet alukset suuntasivat Trinidadiin. Edelleen matkalla ollessaan ne upottivat 3. syyskuuta Saksan laivaston sukellusveneen "U-162:n" ja poimivat merestä 49 saksalaista sukellusvenemiestä, jotka toimitettiin sotavankeina Trindidadiin seuraavana päivänä.


title: HMS Quentin

text: Viisi päivää myöhemmin alus lähti Trinidadista suojaten saattueen Freetowniin, jonne se saapui 23. syyskuuta. Alus jatkoi matkaansa Britteinsaarille ja se saapui 6. lokakuuta Clydeen, jossa se siirrettiin kahdeksitoista päiväksi telakalle huollettavaksi. Palvelukseen palatessaan alus liitettiin Gibraltarille sijoitettuun Force H:hon osaksi Pohjois-Afrikan maihinnousujoukkoja. Alus liittyi 5. marraskuuta uuteen yksikköönsä. Se pelasti merestä 10. marraskuuta sukellusveneen "U-431:n" torpedoiman hävittäjän "HMS Martinin" eloonjääneet.


title: HMS Quentin

text: Alus upotti 28. marraskuuta "HMAS Quiberonin" kanssa Bonen niemimaan edustalla Italian laivaston sukellusveneen "Dessien" (). Alus liitettiin Bonen niemimaalle 30. marraskuuta muodostettuun Force Q:hon, jonka muut alukset olivat risteilijät "HMS Aurora", "HMS Sirius" ja "HMS Argonaut" sekä "HMAS Quiberon".


title: HMS Quentin

text: Force Q lähti 1.–2. joulukuuta välisenä yönä merelle tuhotakseen havaitun akselivaltojen saattueen. Seuranneessa Skerkin matalikon taistelussa saattue tuhottiin, mutta paluumatkalla Saksan ilmavoimien Pommituslentorykmentti 26:n lentokoneen hyökkäyksen kohteeksi. Seuraava hyökkäysaalto koostui kolmestatoista Junkers Ju 88 torpedokoneesta, joiden laukaisema torpedo upotti "HMS Quentinin" Galitan saaren lähistöllä. Turmassa sai surmansa tai katosi 17 miehistönjäsentä.


title: Santa Marta

text: Santa Marta on kaupunki ja kunta Kolumbian pohjoisosassa Karibianmeren rannalla, lähellä Sierra Nevada de Santa Martan vuoristoa. Santa Marta on myös Magdalenan departementin pääkaupunki. Espanjalainen konkistadori Rodrigo de Bastidas perusti kaupungin vuonna 1525 ja siitä kehkeytyi nopeasti tärkeä satama.


title: SGU

text: SGU voi tarkoittaa:


title: Viimeinen silta

text: Viimeinen silta on Helmut Käutnerin ohjaama itävaltais-jugoslavialainen elokuva vuodelta 1954. Draamaelokuvan tapahtumat sijoittuvat toiseen maailmansotaan ja jugoslavialaisten partisaanien taisteluun saksalaisia vastaan. Elokuva kuvattiin Jugoslavian Mostarissa ja Neretvan laaksossa. Elokuvan pääosissa ovat Maria Schell, Bernhard Wicki ja Barbara Rütting


title: Viimeinen silta

text: Suomessa Schell sai elokuvasta naispääosan ulkomaan Jussi-palkinnon vuonna 1955.


title: Aron Ralston

text: Aron Lee Ralston (s. 27. lokakuuta 1975) on yhdysvaltalainen vuorikiipeilijä. Hän sai kuuluisuutta onnettomuudesta, joka tapahtui huhtikuussa 2003 hänen ollessaan vuorikiipeilemässä Utahissa lähellä Canyonlandsin kansallispuistoa.


title: Aron Ralston

text: Onnettomuus tapahtui Ralstonin kulkiessa kapeassa kanjonissa. Hän astui siirtolohkareen päälle, mutta se liikahti ja hänen oikea kätensä jäi loukkuun lohkareen ja seinämän väliin. Ralston yritti saada kättään vapaaksi monin tavoin, muun muassa lohkomalla lohkaretta linkkuveitsellä. Oltuaan loukussa yli viisi päivää hän päätti amputoida kätensä omatoimisesti päästäkseen vapaaksi.


title: Aron Ralston

text: Viiden päivän ”vankeuden” aikana Ralston kävi läpi elämäänsä ja tajusi, että hänen koko elämänsä on johdattanut hänet kyseiseen loukkuun, ja juuri tämä siirtolohkare on odottanut häntä jo kauan. Ruoan ja veden puutteen takia hänellä oli hallusinaatioita ja hän joutui juomaan omaa virtsaansa.


title: Aron Ralston

text: Käden irtileikkaamisen jälkeen hänen piti kävellä monta kilometriä ennen kuin hän tapasi ihmisiä. He soittivat apua, ja Ralston vietiin sairaalaan.


title: Aron Ralston

text: Ralston kirjoitti onnettomuudesta omaelämäkerran nimeltä "Between a Rock and a Hard Place". Hänen onnettomuutensa on myös aiheena vuonna 2010 ensi-iltansa saaneessa elokuvassa "127 tuntia", jossa Ralstonia näyttelee James Franco.


title: Kaakkoinen suurpiiri

text: Kaakkoinen suurpiiri () on yksi Helsingin hallinnollisista suurpiireistä. Se sijaitsee kantakaupungin itäpuolella, ja siihen kuuluvat manterelta Herttoniemi sekä sen etelä- ja länsipuolisia vesialueita ja saaria. Kantakaupungista sen erottavat Kruunuvuorenselkä ja Vanhankaupunginlahti. Vesialueet mukaan luettuna Kaakkoinen suurpiiri on Helsingin suurpiireistä pinta-alaltaan laajin, ja se ulottuu aluevesirajalle saakka.


title: Kaakkoinen suurpiiri

text: Herttoniemen kautta kulkevat Itäväylä ja Helsingin metro. Suurpiirin alueella sijaitsevat Kulosaaren, Herttoniemen ja Siilitien metroasemat. Herttoniemen metroasemalta lähtevät liityntäbussilinjat suurpiirin eri osiin.


title: Kaakkoinen suurpiiri

text: Suurpiiriin nykyisin luettavat Mustikkamaa ja Korkeasaari kuuluivat Helsingin kaupungin alueisiin jo 1600-luvulla. Muilta osin nykyisen suurpiirin alue liitettiin Helsinkiin suuressa alueliitoksessa vuonna 1946. Kulosaari oli ollut 1920-luvulta lähtien eri kuntana, muilta osin alue kuului alueliitokseen saakka Helsingin maalaiskuntaan.


title: Kaakkoinen suurpiiri

text: Suurpiiriin kuuluvat seuraavat peruspiirit, kaupunginosat ja niiden osa-alueet:Suurpiirin tiheimmin asuttu alue on Herttoniemen metroaseman eteläpuolella sijaitseva Herttoniemenranta, jota on 1990-luvulta lähtien rakennettu asuntoalueeksi entisen satama-alueen paikalle. Pääasiassa kerrostaloalueita ovat myös manterella sijaitsevat Länsi-Herttoniemi ja Roihuvuori.


title: Kaakkoinen suurpiiri

text: Suurpiiriin kuuluvista saarista Kulosaari, Tammisalo ja Laajasalo ovat myös pääasiassa asuntoalueita. Niissä on sekä kerros- että pientaloalueita. Laajasalon länsiosassa on entinen öljysatama-alue, Kruunuvuorenranta, jota on suunniteltu uudeksi asuntoalueeksi. Muista saarista Mustikkamaa on viheraluetta, Korkeasaaressa on eläintarha, Vartiosaaressa ja Villingissä pääasiassa vanhoja huviloita. Santahamina samoin kuin avomeren äärellä sijaitseva Isosaari ovat sotilaskäytössä varuskunta-alueina.


title: Pansiontie

text: Pansiontie on Turussa sijaitseva katu, joka alkaa Iso-Heikkilän kaupunginosan etelälaidalta ja päättyy Valmetinkadun risteykseen Pansion satamaan. Kadun pituus on 8 kilometriä.


title: Pansiontie

text: Pansiontie saa alkunsa Tukholmankadun päästä. Tukholmankatu kulkee Turun satamaan johtavan rautatien vieressä ja johtaa Ratapihankadun jatkeena Puistokadun risteyksestä lounaaseen. Katu erkanee rautatiestä Ratavahdinrinteen risteyksessä, jonka kohdalla myös sen nimi vaihtuu Pansiontieksi.


title: Pansiontie

text: Pansiontien alkuosa kulkee Turun satama-alueen ja Iso-Heikkilän kaupunginosien välissä. Seuraavassa risteyksessä eli Nosturinkadun risteyksessä Valtatie 1 ja sen yhteydessä kulkeva E18 haarautuvat Pansiontiestä Nosturinkadulle. Sitä seuraavassa risteyksessä, eli Juhana Herttuan Puistokadun ja Vaasantien risteyksessä, Pansiontiehen yhtyy Juhana Herttuan Puistokadulta tuleva eurooppatie E63.


title: Pansiontie

text: Pansiontie jatkaa sitten kulkuaan Iso-Heikkilän kaupunginosan eteläpuolella noin kilometrin verran, minkä jälkeen tie ylittää Turun tavarasataman ratapihan ja sen rinnalla kulkevan Tuontikadun Pahaniemensiltaa pitkin. Sen jälkeen tien rinnalle haarautuu Pansion satamarata, ja samalla tie ohittaa Turun vapaavaraston autojen maahantuontialueen sen pohjoisreunaa pitkin, Suikkilantien risteyksessä E63 haarautuu Suikkilantielle, minkä jälkeen Pansiontie jatkuu 2+2-kaistaisena Pansion satama-alueiden ohi Länsikaaren risteykseen asti. Sitten tie muuttuu kaksikaistaiseksi, sivuuttaa Pansion öljysataman ja muita Pansion sataman alueita kunnes päättyy Valmetinkadun risteykseen, josta suoraan mentäessä pääsee Pansion telakalle.


title: Pansiontie

text: Aikaisemmin Pansiontie alkoi Puutarhakadun mutkasta, tämän kadun pitkän suoran osuuden päässä olevalta tasoylikäytävältä nykyisen Ratavahdinrinteen paikkeilta. Nykyisen Tukholmankadun paikalla, Turun satamaradan vierellä, oli tuolloin vain kapea katu nimeltä Rautatienkatu (vastaavalla osuudella radan toisella puolella on edelleenkin Ratakatu).


title: Pansiontie

text: Vuosituhannen vaihteessa Pansiontietä pidennettiin alkupäästään niin, että sen alkupiste siirtyi Ratapihankadun päähän. Pidennetyn Pansiontien alkuosa kulki nyt aikaisemman Rautatienkadun paikalla. Vuonna 2015 tämän tämän alkuosuuden nimi, Puistokadulta Ratavahdinrinteelle saakka, muutettiin Tukholmankaduksi. Alkujaan ehdotettiin, että katu jatkuisi tämän nimisenä Juhana Herttuan puistokadun risteykseen saakka, mutta tältä osin nimenmuutosta ei toteutettu.


title: Pansiontie

text: Nimenmuutosta perusteltiin alueen kadunnimistöllä, joka viittaa Ruotsin vallan aikaan. Samalla Pansiontien talonumerointia voitiin selkiyttää, sillä aiemmin Pansiontie 4 sijaitsi lähes kilometrin päässä kiinteistöistä Pansiontie 1 ja 3.


title: Sara Takanashi

text: Sara Takanashi (s. 8. lokakuuta 1996) on japanilainen mäkihyppääjä.


title: Sara Takanashi

text: Takanashi on kilpaillut Continental Cupissa vuodesta 2009 lähtien. Hän on voittanut kolme osakilpailua ja sijoittunut kolmen parhaan joukkoon yhteensä kaksitoista kertaa. Takanashi osallistui MM-kisoihin ensimmäistä kertaa vuonna 2011, jolloin hän sijoittui normaalimäen kilpailussa kuudenneksi. Ensimmäisen maailmancupin osakilpailuvoittonssa Takanashi saavutti Zaōssa maaliskuussa 2012. Hän sijoittui kaudella 2011–2012 lisäksi toiseksi Hinterzartenissa tammikuussa 2012, kahdesti Ljubnossa helmikuussa 2012 sekä kahdesti Zaōssa ja kerran Oslossa maaliskuussa 2012. Maailmancupin kokonaiskilpailussa hän oli kolmas.


title: Sara Takanashi

text: Kaudella 2012–2013 Takanashi voitti Lillehammerissa marraskuussa 2012 käydyn avauskilpailun. Joulukuussa hän oli toinen ja kolmas Sotšin osakilpailuissa sekä voitti Ramsaun osakilpailun. Tammikuussa 2013 hän voitti Schonachin ensimmäisen osakilpailun. Hinterzartenissa hän oli ensimmäisessä kilpailussa toinen ja voitti toisen kilpailun. Helmikuussa hän voitti kaksi kilpailua sekä Zaōssa että Ljubnossa. Maaliskuussa hän sijoittui toiseksi Trondheimissa ja Oslossa. Hän voitti maailmancupin kokonaiskilpailun 250 pisteen erolla Sarah Hendricksoniin.


title: Sara Takanashi

text: Takanashi voitti hopeaa Val di Fiemmen maailmanmestaruuskisoissa 2013 normaalimäen kilpailussa. Sekajoukkuemäestä hän voitti kultaa Japanin joukkueen kanssa.


title: Sara Takanashi

text: Maailmancupkaudella 2013–2014 Takanashi voitti kauden kahdeksastatoista osakilpailusta viisitoista, sijoittui kaksi kertaa toiseksi sekä kerran kolmanneksi. Hän voitti ylivoimaisesti maailmancupin kokonaiskilpailun. Sotšin olympialaisissa hän sijoittui neljänneksi.


title: Sara Takanashi

text: Kaudella 2014–2015 Takanashi oli Lillehammerissa, Oberstdorfissa sekä Hinzenbachissa kolmas, Râșnovissa toinen ja voitti Sapporossa molemmat osakilpailut, Râșnovin toisen kilpailun, Ljubnon molemmat kilpailut sekä Oslon päätösosakilpailun. Maailmancupin loppupisteissä hän oli toinen. Falunin MM-kilpailuissa hän oli normaalimäen neljäs ja oli sekajoukkuemäessä Japanin joukkueessa pronssilla.


title: Sara Takanashi

text: Kaudella 2015–2016 Takanashi voitti Lillehammerin avauskilpailun. Nižni Tagilissa hän oli toinen ja voitti toisen kilpailun. Hän voitti myös Sapporossa, Zaōssa, Oberstdorfissa, Oslossa ja Hinzenbachissa käydyt yhdeksän osakilpailua. Ljubnon ensimmäisessä kilpailussa hän sijoittui toiseksi. Kauden loppupuolella hän voitti Lahden osakilpailun varmistaen samalla maailmancupin kokonaisvoiton. Myöhemmin hän voitti vielä Almatyssa kaksi kilpailua.


title: Sara Takanashi

text: Kaudella 2016–2017 Takanashi voitti kahdesti Lillehammerissa, Nižni Tagilin toisen kilpailun, kahdesti Oberstdorfissa, Râșnovin toisen kilpailun, kahdesti Hinzenbachissa ja Pyeongchangin toisen kilpailun. Sapporossa, Zaōssa, Râșnovissa, Pyeongchangissa ja Oslossa hän oli kussakin kerran toinen sekä Nižni Tagilin ensimmäisen kilpailun kolmas. Maailmancupin kokonaisvoiton hän varmisti kauden kolmanneksi viimeisessä kilpailussa. Lahden MM-kilpailuissa hän saavutti pronssia normaalimäessä ja sekajoukkuemäessä.


title: Sara Takanashi

text: Kaudella 2017–2018 Takanashi voitti Oberstdorfin molemmat kilpailut, oli toinen Sapporon toisessa kilpailussa ja kolmas Lillehammerin suurmäen kilpailussa, Hinterzartenissa, Sapporon ensimmäisessä kilpailussa, Zaōn toisessa kilpailussa ja Ljubnon ensimmäisessä kilpailussa. Maailmancupin kokonaiskilpailussa hän oli kolmas. Pyeongchangin olympialaisissa hän saavutti normaalimäessä pronssia.


title: Sara Takanashi

text: Maaliskuussa 2018 Takanashi voittamansa Oberstdorfin kisassa hän voitti uransa 54. kerran. Voiton ansiosta hänestä tuli kaikkein eniten maailmancupin osakilpailuvoittoja saavuttanut mäkihyppääjä.


title: Sara Takanashi

text: Kaudella 2018–2019 Takanashi oli Lillehammerissa kolmas. Prémanonissa hän sijoittui toiseksi ja kolmanneksi. Zaōssa hän oli kerran toinen ja Râșnovissa kolmas.


title: Ivan Babikov

text: Ivan Babikov (s. 4. heinäkuuta 1980 Syktyvkar, Neuvostoliitto) on venäläissyntyinen kanadalainen uransa lopettanut maastohiihtäjä. Hän edusti Foothills Nordic Ski Club -seuraa.


title: Ivan Babikov

text: Babikov sijoittui Vancouverin olympialaisissa 2010 viidenneksi yhdistelmäkilpailussa ja kahdeksanneksi 15 kilometrin vapaan hiihtotavan kilpailussa. Hänen paras sijoituksensa MM-kisoista on neljäs 15 kilometrin vapaan hiihtotavan kilpailusta Val di Fiemmestä 2013. Lisäksi hän kuului viidenneksi sijoittuneeseen Kanadan viestijoukkueeseen MM-kisoissa 2009. Hänen paras maailmancup-sijansa on neljäs 15 km matkalta Canmoressa vuodelta 2005.


title: Ivan Babikov

text: Babikov sai Kanadan kansalaisuuden joulukuussa 2007. 2008 hän joutui vielä hiihtämään Venäjän joukkueessa, kansainvälinen hiihtoliiton sääntöjen mukaisesti. Kanadan joukkueeseen hän siirtyi tammikuussa 2009..


title: Ivan Babikov

text: Nykyisin Babikov asuu vaimonsa ja poikansa kanssa Canmoressa.


title: Freebird Airlines

text: Freebird Airlines on turkkilainen vuonna 2000 perustettu tilauslentoyhtiö. Yhtiö kuuluu kenttäpalveluita tuottavaan Gözen Holdingiin. Yhtiön solmukohdat ovat Antalya ja Izmir. Yhtiö käy joskus myös Suomessa. Esimerkiksi matkanjärjestäjät ovat tilanneet koneita Helsinkiin, Vaasaan, Lappeenrantaan, Ouluun, Kuopioon, Turkuun, Tampereelle ja Rovaniemelle. Yhtiöllä ei ole lento-onnettomuuksia.


title: Freebird Airlines

text: Heinäkuussa 2015:


title: Mario Batali

text: Mario Batali (s. 19. syyskuuta 1960) on yhdysvaltalainen kokki, kirjailija, ravintoloitsija ja televisiopersoona. Klassisen kulinaarisen koulutuksensa ohella hänet tunnetaan italialaisen keittiön historian ja kulttuurin asiantuntijana, jonka osaamisalueeseen kuuluvat myös alueelliset ja paikalliset variaatiot. Batalin osaomistamat ravintolat sijaitsevat New Yorkissa, Las Vegasissa, Los Angelesissa ja Singaporessa.


title: Neftçalan piirikunta

text: Neftçalan piirikunta (, ) on paikallishallintoalue Azerbaidžanissa. Vuonna 1940 perustetun piirin pinta-ala on 1451,7 neliökilometriä. Asukkaita on 80 400 henkeä (vuonna 2010).


title: Neftçalan piirikunta

text: Neftçalan piiri sijaitsee Azerbaidžanin kaakkoisosassa Kaspianmeren rannalla. Se rajoittuu etelässä Lənkəranin ja Masallın, lännessä Cəlilabadin ja Biləsuvarin sekä pohjoisessa Salyanin piireihin. Seudun halki virtaa Kurajoki.


title: Neftçalan piirikunta

text: Piirin keskus on Neftçalan kaupunki. Muita merkittävämpiä paikkakuntia ovat Bankən, Xıllın ja Həsənabadin taajamat. Kuntia on yhteensä 27 ja kyliä 48. Kaupunkiväestön osuus on 47,5 % (vuonna 2010).


title: Neftçalan piirikunta

text: Aikaisemmin seudulla oli huomattava venäläisvähemmistö (13,5 % vuonna 1959). Vuoden 1999 väestönlaskennan mukaan 99,6 % asukkaista on azereja.


title: Neftçalan piirikunta

text: Seudun talous perustuu öljyn, maakaasun ja kaviaarin tuotantoon. Maatalous on erikoistunut puuvillan ja viljan viljelyyn sekä karjanhoitoon.


title: Neftçalan piirikunta

text: Nätävyyksiin kuuluvat Fatimeyi Zəhran moskeija Xıllıssä, kalatehtaan rakennus Bankəssa, Qoltuqin kirkko ja Heydər Almazovin mausoleumi (kaikki 1800-luvulta) sekä kotiseutumuseo.


title: Neftçalan piirikunta

text: Paikallislehtenä ilmestyy "Gündoğar".


title: Linoleenihappo

text: Linoleenihappo on yhteisnimitys sellaisille monityydyttymättömille rasvahapoille, joiden molekyylissä on 18 hiiliatomia ja niiden välillä kolmessa kohdassa kaksoissidos. Sellaisia ovat:Molekyylirakenteeltaan nämä eroavat toisistaan siinä, missä kohdassa kaksoissidokset ovat.


The Psycho-Social, Chemical, Biological & Electro-Magnetic Manipulation of Human Consciousness on yhdysvaltalaisen hip hop -yhtye Jedi Mind Tricksin vuonna 1997 ilmestynyt esikoisalbumi.


title: Kung Fu Panda 2

text: Kung Fu Panda 2 on vuonna 2011 ilmestynyt animaatioelokuva ja jatko-osa vuoden 2008 "Kung Fu Panda" -elokuvalle. Se on 3D-elokuva, jonka on ohjannut Jennifer Yuh Nelson ja tuottanut Guillermo del Toro. Suurin osa edellisen osan ääninäyttelijöistä palasi rooleihinsa. Elokuva julkaistiin Yhdysvalloissa 26. toukokuuta 2011 ja Suomessa 10. kesäkuuta.


title: Kung Fu Panda 2

text: Kauan sitten lordi Shen (Gary Oldman), Kiinan Gongmenin kaupunkia hallinnoineen riikinkukkoklaanin perijä, ryhtyi kehittelemään ilotulitteista asetta voidakseen hallita koko maata. Kun Shen sai kuulla hovin vuohiennustajalta (Michelle Yeoh), että ”mustavalkoinen soturi” tulisi eräänä päivänä päihittämään hänet, Shen uskoi ennustajan tarkoittavan isopandoja. Niinpä hän käski hävittää kaikki isopandat välttääkseen ennustuksen. Shenin vanhemmat kauhistuivat poikansa hirmutekoa ja karkottivat tämän. Shen vannoi vanhemmilleen kostoa.


title: Kung Fu Panda 2

text: Vuosia myöhemmin Po (Jack Black) elää unelmaansa Lohikäärmesoturina suojellen Rauhan laaksoa ystäviensä Hurjan viisikon kanssa. Hän saa kuitenkin kuulla mestari Shifulta (Dustin Hoffman), että seuraavaksi hänen tulee saavuttaa sisäinen rauha. Taistellessaan lordi Shenin lähettämää, metallia etsivää susijoukkoa vastaan, Po hämääntyy kesken kamppailun johtajasuden (Danny McBride) haarniskassa olevasta symbolista. Po saa takauman äidistään, minkä seurauksena sudet pääsevät pakoon. Taistelun jälkeen Po kysyy hanhi-isältään Pingiltä (James Hong), mistä hän oikein on peräisin. Ping ei kuitenkaan osaa kertoa muuta kuin että hän löysi Pon vauvana retikkalaatikosta ja adoptoi tämän.


title: Kung Fu Panda 2

text: Hieman myöhemmin Shifu saa viestin, että mestari Sarvikuono (Victor Garber), Gongmenin kaupunkia suojelevan kungfu-neuvoston johtaja, on saanut surmansa lordi Shenin toimesta. Shen on kehittänyt itselleen uuden aseen, kanuunan, jolla hän aikoo tuhota kungfun ja valloittaa Kiinan. Po ja Viisikko lähtevät pysäyttämään Sheniä ja päätyvät lopulta Shenin valloittamaan Gongmenin kaupunkiin. Sankarit löytävät vankilasta kaksi kungfu-neuvoston jäsentä, mestari Härän (Dennis Haysbert) ja mestari Krokotiilin (Jean-Claude Van Damme), ja pyytävät heitä auttamaan kaupungin vapauttamisessa. Molemmat mestarit ovat kuitenkin vakuuttuneita siitä, ettei heistä ole vastusta Shenin aseelle, ja kieltäytyvät pakenemasta vankilasta. Johtajasusi huomaa Pon ja Viisikon, jotka lähtevät suden perään estääkseen tätä varoittamasta Sheniä. He jäävät kuitenkin vangeiksi.


title: Kung Fu Panda 2

text: Po ja Viisikko tuodaan Shenin luo torniin, missä he vapauttavat itsensä ja tuhoavat Shenin kanuunan. Po hämääntyy kuitenkin jälleen saadessaan uuden takauman, kun hän näkee johtajasuden haarniskassa olleen symbolin tällä kertaa Shenin pyrstössä. Sen seurauksena Shen pääsee pakoon ja tuhoaa tornin valtavalla ryhmällä kanuunoita. Kun Po ja Viisikko ovat pääseet pakoon romahtavasta tornista, Tiikeritär (Angelina Jolie) kysyy Polta, miksi tämä oikein päästi Shenin pakoon. Po kertoo muistaneensa, että Shen oli paikalla sinä yönä, kun hän joutui eroon vanhemmistaan. Hän kertoo haluavansa kysyä Sheniltä menneisyydestään. Tiikeritär tuntee myötätuntoa Pota kohtaan, mutta määrää tämän kuitenkin jäämään Härän ja Krokotiilin luo vankilaan tämän oman turvallisuuden vuoksi.


title: Kung Fu Panda 2

text: Po ei kuitenkaan noudata määräystä, vaan murtautuu Shenin kanuunatehtaaseen kohdatakseen Shenin uudelleen. Samalla hän pilaa vahingossa Viisikon yrityksen tuhota kanuunatehdas. Shen väittää, että Pon vanhemmat hylkäsivät poikansa, ennen kuin räjäyttää Pon kanuunalla ulos tehtaasta. Sitten hän vangitsee Viisikon. Shenin maanpakoon lähettämä ennustaja pelastaa Pon joesta siihen samaan kylään, jossa Po aikoinaan syntyi. Ennustaja neuvoo Pota ottamaan menneisyyden rohkeasti vastaan. Niinpä Po muistaa, miten hänen vanhempansa joutuivat uhraamaan itsensä pelastaakseen hänet Shenin joukoilta. Pon äiti piilotti pojan laatikkoon ja houkutteli sitten heitä jahdanneet sudet peräänsä. Po käsittää, että traagisesta alustaan huolimatta hän on elänyt onnellista ja täyttä elämää, ja saavuttaa näin sisäisen rauhan.


title: Kung Fu Panda 2

text:
Po palaa Gongmenin kaupunkiin pelastaakseen Viisikon ja estääkseen Sheniä valloittamasta Kiinaa. Seuraa taistelu (johon myös Härkä ja Krokotiili liittyvät Shifun kannustuksesta), jonka aikana Po käyttää saavuttamaansa sisäistä rauhaa hyväkseen torjuakseen Shenin ampumat kanuunankuulat ja heittääkseen ne takaisin tämän laivastoa päin kohtalokkain seurauksin. Po kehottaa Sheniä päästämään irti omasta menneisyydestään, mutta Shen kieltäytyy ja hyökkää Pon kimppuun. Shen kuitenkin katkaisee vahingossa viimeistä kanuunaa pitelevät köydet, minkä seurauksena kanuuna kaatuu hänen päälleen murskaten hänet kuoliaaksi. Po on jälleen kerran tuonut rauhan niin laaksoon kuin Shifun mieleenkin. Voittoisa Po palaa Rauhan laaksoon ja tapaa jälleen Pingin. Hän julistaa lempeästi, että Ping on hänen todellinen isänsä. Samaan aikaan Pon biologinen isän (Fred Tatasciore) nähdään asuvan kaukaisessa ja salaisessa kylässä yhdessä muiden Shenin joukoilta säästyneiden isopandojen kanssa. Pon isä vaistoaa, että hänen poikansa on yhä elossa.
THQ aikoo julkaista elokuvaan perustuvan videopelin 23. toukokuuta 2011 PlayStation 3, Xbox 360, Wii ja DS -pelikonsoleille. 3DS-versio aiotaan myös tehdä.


title: Salyanin piirikunta

text: Salyanin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1799 neliökilometriä. Asukkaita on 122 700 henkeä (vuonna 2010).


title: Salyanin piirikunta

text:
Salyanin piiri sijaitsee Azerbaidžanin itäosassa Kaspianmeren rannikolla. Se rajoittuu pohjoisessa Bakun ja Şirvanin kaupunkialueisiin sekä Hacıqabulin piiriin, lännessä Biləsuvarin ja Sabirabadin piireihin sekä
etelässä Neftçalan piiriin. Seudun halki virtaa Kurajoki.


title: Salyanin piirikunta

text: Piirin keskus on Salyanin kaupunki, josta on 126 kilometriä maan pääkaupunkiin Bakuun. Toinen merkittävämpi paikkakunta on Qaraçalan taajama. Kuntia on yhteensä 45 ja kyliä 48. Kaupunkiväestön osuus on 33,7 % (vuonna 2010). Vuoden 1999 väestönlaskennan mukaan 99,7 % asukkaista on azereja.


title: Salyanin piirikunta

text: Piirin kautta kulkee Bakun ja Astaran välinen rautatie ja M3-valtatie. Seudun pääelinkeino on maatalous, joka on erikoistunut viljan, puuvillan ja vihannesten viljelyyn sekä karjanhoitoon. Lisäksi on jalostusteollisuutta sekä öljyn ja maakaasun tuotantoa.


title: Salyanin piirikunta

text: Seudulla sijaitsee Şirvanin kansallispuisto. Paikallislehtenä ilmestyy "Qələbə" (”Voitto”).


title: Kefalotyri

text:
Kefalotyri tai kefalotiri () on kova, suolainen, keltainen juusto, joka on valmistettu joko lampaan tai vuohen maidosta Kreikassa tai Kyproksella. Nuoret juustot ovat kaksi kolme kuukautta kypsytettyjä. Vanhemmat kefalotyrit ovat usein vuoden tai useamman ikäisiä, ja ne ovat kuivempia ja maultaan vahvempia ja voidaan syödä esimerkiksi mezen kanssa ouzon kera tai raastettuna eri ruokiin.
Kefalotyrin valmistuksessa käytetyn maidon väri voi vaihdella keltaisen ja valkoisen välillä. Juuston maku muistuttaa gruyèrea, joka on kuitenkin valkeampaa ja melko suolainen verrattuna kefalotyriin. Koska kefalotyri on hyvin kova juusto, käytetään sitä Kreikassa yleisesti paistettuna oliiviöljyssä ruokalajiin nimeltä saganaki tai lisätään ruokiin, kuten spagettiin tai keitetyille vihanneksille.


title: Kefalotyri

text: Tämä on suosittu ja tunnettu juusto, jonka juuret ovat Kreikassa Bysantin aikakaudella. Kefalotyriä lähellä on samantyyppinen juusto, kefalograviera, joka on valmistettu lehmänmaidosta tai lampaan ja lehmän maidon seoksesta.


title: Hurrikaani Flora

text: Eniten ihmisuhreja vaatineisiin Atlantin valtameren hirmumyrskyihin lukeutuu Hurrikaani Flora, joka surmasi yli 7 000. Vuoden 1963 Atlantin hurrikaanikauden seitsemäs trooppinen myrsky vahvistettiin 29. syyskuuta 900 kilometriä Trinidadista itään ja sen todettiin olevan hurrikaani päivää myöhemmin laivojen ja lentokoneiden raporttien perusteella. Luokan 3 hurrikaani siitä tuli 2. syyskuuta ja Flora suuntasi kohti Isoja Antilleja. Haitissa, Dominikaanisessa tasavallassa ja Kuubassa mitattiin ennätyssateita. Läntisellä Atlantilla kehittynyt matalapaine muutti sen suunnan kohti koillista.


title: Hurrikaani Flora

text: Flora tuhosi perusteellisesti Tobagon banaani-, kookospähkinä- ja kaakaosadot, minkä vuoksi saarivaltion pääelinkeino vaihtui maataloudesta turismiksi. Hätäapurahasto korvasi useimmat vahingot ja Yhdistyneet Kansakunnat toimitti elintarvikkeita vuoden ajan.


title: Koivutuulenpesä

text: Koivuntuulenpesä ("Taphrina betulina") on kotelosieni, joka aiheuttaa tuulenpesiksi kutsuttuja kasvannaisia useimpiin koivulajeihin koko maassa. Se on ehdoton loinen, eikä tule toimeen ilman isäntäpuuta. Siltä puuttuu itiöemä tyystin; mikroskooppiset itiökotelot kehittyvät suoraan loisitun kasvin kuoren pinnalle. Koivuntuulenpesän rihmasto kasvaa puun solujen väleissä aiheuttaen syöpämäistä kasvua. Itse tuulenpesä on pääasiassa koivun solukkoa. Tuulenpesien läpimitta vaihtelee kymmenestä sentistä metriin. Niitä näkee eniten vanhoissa ja huonokuntoisissa puissa, jotka ovat esimerkiksi tautien tai toisten loisten vaivaamia. Koivuntuulenpesä ei vaikuta kovin haitallisesti isäntäpuuhun, joka voi kasvaa vielä vuosien ajan. Tuulenpesien poisto ei myöskään vaikuta taudin etenemiseen. Tuulenpesäsienten sukuun kuuluu useita muitakin lajeja, joista useimmat ovat isäntäspesifejä. Tuulenpesien lisäksi ne aiheuttavat lehtien käpristymistä tai hedelmien mutaatioita.


title: Vallejo (Kalifornia)

text: Vallejo on San Franciscon lahden alueella sijaitseva 116 000 asukasta käsittävä kaupunki. Se on perustettu vuonna 1851 ja nimetty espanjalaisen kenraali Mariano Guadalupe Vallejon mukaan. Vallejo on toiminut myös kahdesti Kalifornian osavaltion pääkaupunkina. Ensimmäisen kerran vuonna 1852 yhden viikon, ja 1853 yhden kuukauden ajan. 1854 Vallejon edustalle Mare Islandille perusettiin Yhdysvaltain laivaston Tyynen Valtameren rannikon ensimmäisen telakka. Tämän jälkeen Vallejosta kehittyi nopeasti jatkuvan laivaliikenteen meriportti, kunnes telakka suljettiin 1996


title: Seppo Suuronen

text: Seppo Suuronen toimi Erä-lehden päätoimittajana vuosina 1984-2011. Suomalaisen kalastusmatkailun edistämisseura valitsi hänet Vuoden kalamieheksi 2011 ansioistaan Erä-lehden kehittäjänä.


title: The Sons of the Darkness

text: The Sons of the Darkness on puolalaisen black metal -yhtye Thunderboltin ensimmäinen studioalbumi, joka on julkaistu vuonna 2001.


title: Black Clouds Over Dark Majesty

text: Black Clouds Over Dark Majesty on puolalaisen black metal -yhtye Thunderboltin EP-levy, joka on julkaistu vuonna 1999.


title: Black Clouds Over Dark Majesty

text: Albumi uudelleenjulkaistiin vuonna 2005 Christhunt Productions -levymerkillä, jolloin siitä painettiin rajoitettu 500 käsin numeroidun 7" kopion painos.


title: Thunderbolt / Kataxu

text: Thunderbolt / Kataxu on kahden puolalaisen black metal -yhtyeen Thunderboltin ja Kataxun split-albumi, joka on julkaistu vuonna 2001.


title: Thunderbolt / Kataxu

text: Thunderbolt


title: Thunderbolt / Kataxu

text: Kataxu


title: The Burning Deed of Deceit

text: The Burning Deed of Deceit on puolalaisen black metal -yhtye Thunderboltin vuonna 2003 julkaistu toinen studialbumi.


title: Inhuman Ritual Massmurder

text: Inhuman Ritual Massmurder on puolalaisen black metal -yhtye Thunderboltin kolmas studioalbumi, joka julkaistiin vuonna 2004.


title: Apocalyptic Doom

text: Apocalyptic Doom on puolalaisen black metal -yhtye Thunderboltin neljäs studioalbumi, joka julkaistiin 19. helmikuuta 2007.


title: Paweł Pietrzak

text: Paweł Pietrzak (s. 6. maaliskuuta 1981, Częstochowa, Puola) on puolalainen rumpali. Hän on toiminut yhtyeissä Thunderbolt, Makle Kfuckle ja Honor.


title: Paweł Pietrzak

text: Thunderbolt


title: Paweł Pietrzak

text: Infernal War


title: Matti Hana

text:
Matti Hana (s. 3. kesäkuuta 1981 Lappeenranta) on suomalainen jääkiekkopuolustaja, joka pelaa Mestiksen SaPKoissa. Hana on vahva ja kovaa taklaava puolustaja, jonka vahvuudet ovat pelinlukemisessa. Tarvittaessa hän osaa myös tapella. Hana on pelannut 161 SM-liigaottelua ja saanut kuusi syöttöpistettä ja kerännyt 115 jäähyminuuttia. Hanan kerrotaan olevan pisimpään ilman maalia SM-liigassa pelannut pelaaja (161 ottelua maaleitta).
Hana on Saimaan Pallon kasvatti. Hän oli nostamassa joukkueen A-nuoria I-divisioonasta SM-liigaan keväällä 2000. Kaudella 2000–2001 Hana oli tehoilla 5+14=19 SaiPan A-nuorten tehokkain puolustaja. Hän teki samalla kaudella myös SM-liigadebyyttinsä ja pelasi kauden aikana yhteensä viisi liigaottelua ilman tehopisteitä. Hanan viimeinen A-juniorikausi 2001–2002 päättyi keväällä 2002 Suomenmestaruuteen. Hän pelasi myös tulokaskautensa SM-liigassa tehden 35 runkosarjaottelussa kaksi syöttöpistettä. Toukokuussa 2002 Hana teki 1+1-vuotisen jatkosopimuksen SaiPan kanssa.


title: Matti Hana

text: Ensimmäisellä kokonaisella SM-liigakaudellaan 2002–2003 Hana teki 54 runkosarjaottelussa kaksi syöttöpistettä. Hän käytti sopimuksessaan olleen option ja jatkoi joukkueessa myös kaudella 2003–2004. Hana aloitti myös kauden 2004–2005 SaiPassa, mutta hän ei pelannut joukkueessa ensimmäistäkään runkosarjaottelua, kunnes Hana vuokrattiin syyskuun 2004 lopulla loppukaudeksi sarjatasoa alemmas Mestis-joukkue Järvenpään Haukkoihin. Hän teki siellä 24 runkosarjaottelussa seitsemän syöttöpistettä ja keräsi peräti 116 jäähyminuuttia, joilla Hana sijoittui Mestiksen jäähypörssissä toiseksi Kiekko-Vantaan Patrik Lostedtin jälkeen. Siirtorajan kynnyksellä, helmikuussa 2005 hän palasi SM-liigaan ja siirtyi loppukaudeksi Pelicansiin. Hana pelasi siellä 13 ottelua ilman tehopisteitä.


title: Matti Hana

text: Kesällä 2005 Hana loukkasi polvensa ja oli sivussa koko seuraavan syyskauden. Hän siirtyi tammikuussa 2006 try-outille KooKoohon, josta Hana sai loppukauden 2005–2006 kattavan sopimuksen kaksi viikkoa myöhemmin. Kauden 2006–2007 hän pelasi ranskalaisessa Avalanches du Mont-Blancissa. Hana teki siellä 15 runkosarjaottelussa tehot 3+2=5 ja kahdessa playoff-ottelussa yhden maalin. Hän teki joukkueessa ensimmäiset maalinsa miesten peleissä sekä toistaiseksi ainoat maalinsa miesten pääsarjassa. Kauden 2007–2008 Hana pelasi Ruotsin kolmanneksi korkeimmalla sarjatasolla I-divisioonajoukkue Östersund/Brunflo IF:ssä.


title: Matti Hana

text: Marraskuussa 2008 Hana palasi Suomeen ja siirtyi try-outille Kajaanin Hokkiin. Hän sai tammikuussa 2009 loppukauden 2008–2009 kattavan sopimuksen. Hana onnistui tekemään kauden aikana ensimmäisen maalinsa miesten peleissä Suomessa. Ennen tätä hänellä oli takanaan jo yli 200 ottelua SM-liigassa ja Mestiksessä. Yhteensä Hana teki kauden aikana runkosarjassa 24 ottelussa tehot 1+7=8. Kaudeksi 2009–2010 hän palasi KooKoohon, jossa Hana teki syyskaudella 2009 24 ottelussa tehot 4+4=8. Hänen roolinsa kuitenkin pieneni joukkueen valmentajavaihdoksen myötä, joten Hana ja KooKoo purkivat sopimuksensa yhteisymmärryksessä joulukuussa 2009. Hän löysi kuitenkin uuden joukkueen jo päivää myöhemmin, kun Hana palasi loppukauden kattavalla sopimuksella Hokkiin.


title: Matti Hana

text: Kaudeksi 2010–2011 Hana siirtyi SaPKoon. Hänet houkutteli joukkueeseen päävalmentaja Pekka Tirkkonen, joka pelasi aiemmin Hanan joukkuetoverina SaiPassa. Hana teki Mestiksen yhden kauden piste-ennätyksensä tehoilla 3+12=15, joilla hän oli myös SaPKon tehokkain puolustaja. Seuraavalla kaudella hän yritti pelipaikka Itävallan kakkossarjan VEU Feldkirchiin, muttei onnistunut saamaan joukkuesta vakipaikkaa. Tammikuussa 2012 Hana palasi SaPKoon.


title: Jänönvihma

text: Jänönvihma ("Cytisus scoparius") eli jänönpapu on monivuotinen, kesävihanta ja yksikotinen pensas, joka kuuluu vihmojen sukuun ja hernekasvien heimoon. Se on kotoisin Euroopasta mutta on levinnyt ihmisen avustamana myös muualle maailmaan.


title: Jänönvihma

text: Jänönvihma on pysty tai koheneva, runsashaarainen ja piikitön pensas, jonka korkeus on tavallisesti 60–100 senttimetriä ja enimmillään 2 metriä. Sillä on kalju, viisisärmäinen haararanka, johon on kiinnittynyt kierteisesti kolmilehdykkäisiä lehtiä. Nuorilla yksilöillä on karvainen haararanka ja ehyet lehtilavat. Yksittäinen lehdykkä on vihreä, 6–20 millimetriä pitkä, soikeanpitkulainen tai vastapuikea ja kalju tai myötäkarvainen.


title: Jänönvihma

text: Jänönvihmalla on kaksineuvoiset, vastakohtaiset kukat, jotka puhkeavat lehtihankoihin yksittäin tai pareittain huhti–kesäkuussa. Niissä on keltainen teriö, 5 millimetrin pituinen kalju verhiö, 10 millimetrin pituinen perä ja 10–14 millimetrin pituinen purje. Muiden hernekasvien tapaan sen hedelmät ovat palkoja.


title: Jänönvihma

text: Jänönvihman luontainen levinneisyysalue Euroopassa ulottuu pohjoisessa Britteinsaarille ja Skandinavian eteläosiin, idässä Puolaan ja Romaniaan ja etelässä Iberian niemimaalle. Se on levinnyt myös Pohjois-Amerikkaan, Australiaan ja Uuteen-Seelantiin, missä se luokitellaan nykyään haitalliseksi vieraslajiksi. Suomessa sitä kasvatetaan joskus koristepensaana aivan eteläisimmällä rannikolla ja Ahvenanmaalla.


title: Jänönvihma

text: Jänönvihma menestyy lauhkealla ja osin myös subtrooppisella vyöhykkeellä, lievästi mantereisissa olosuhteissa. Se kasvaa yleensä hiekkaisella maaperällä ja aurinkoisilla paikoilla.


title: Päät (pienoisromaani)

text: Päät () on Greg Bearin vuonna 1990 ilmestynyt pienoisromaani. Teos on ilmestynyt suomeksi vuonna 1992 Kariston Scifin parhaita -sarjassa.


title: Päät (pienoisromaani)

text: Teos on voittanut Hayakawa-palkinnon 1996.


title: Albirex Niigata

text: Albirex Niigata () on jalkapalloseura Niigatan kaupungista Japanista. Joukkue pelaa J. Leaguessa, maan korkeimmalla sarjatasolla.


title: Benjamín Rojas

text: Benjamín Rojas on argentiinalainen näyttelijä, laulaja ja malli. Hän esiintyy Disney Channelillä esiintyvässä "Jake ja Blake" -toimintakomediasarjassa. Hän esittää siinä sekä Jakea että Blakea.


title: Rando

text: Rando voi tarkoittaa:


title: Glarus

text: Glarus on kaupunki Sveitsissä. Se on Glarusin kantonin pääkaupunki. Asukkaita on runsaat 12 000.


title: Glarus

text: Nykyinen Glarusin kunta syntyi vuonna 2011, jolloin kolme naapurikuntaa, Ennenda, Netstal ja Riedern, yhdistettiin Glarusiin.


title: Glarus

text: Kaupunki sijaitsee Linthjoen laaksossa, Linthalissa. Laakson itäpuolella nousevat Glarusin Alpit ja länsipuolella Schwyzin Alpit.


title: Glarus

text: Linthiä seuraileva valtatie 17 () pohjoisesta Klausenpass-solan yli Urin Altdorfiin kulkee Glarusin kautta. SBB:n rautatie Ziegelbrückestä kantonin eteläosaan, Linthalin kylään, kulkee Glarusin kaupungin kautta.


title: Schwyz

text: Schwyz on


title: Solothurn

text: Solothurn on vanha kaupunki Pohjois-Sveitsissä. Kaupungissa on noin 16 000 asukasta. Solothurn on Solothurnin kantonin pääkaupunki. Lisäksi se muodostaa oman hallintoalueensa.


title: Solothurn

text: Solothurn sijaitsee tiheästi asutulla Sveitsin keskitasangolla, Aarejoen rannalla, nelisenkymmentä kilometriä Bernistä pohjoiseen.


title: Solothurn

text: Solothurn on rautatieliikenteen solmukohta. Sieltä lähtee rautatie seitsemään suuntaan:


title: Solothurn

text: Moottoritie A5 ohittaa Solothurin eteläpuolelta ja moottoritie A1 itäpuolelta.


title: Cirrus Aircraft Corporation

text: Cirrus Aircraft Corporation on kiinalaisomisteinen yhdysvaltalainen lentokonetehdas. Sen perustivat vuonna 1984 Alan ja Dale Klapmeier. Sen ensimmäinen tuote oli Cirrus VK-30 -kevytlentokone, joka rakennettiin harrastajavoimin rakennussarjasta.


title: Cirrus Aircraft Corporation

text: Elokuussa 2001 Cirrus myi 58 % osakkeistaan 100 miljoonalla dollarilla Crescent Capitalille, joka on Bahrainin "First Islamic Investment Bank of Bahrain" eli Arcapitan omistama. Joulukuussa 2007 Arcapita Bank halusi päästä eroon omistuksestaan, ja helmikuussa 2010 China Aviation Industry General Aircraft Co (CAIGA) osti yhtiön. CAIGA on tytäryhtiö kiinalaisessa puolustus-, ilmailu-, elektroniikka- ja autoteollisuusjätissä AVICissa.


title: Cirrus Aircraft Corporation

text: Yhtiöllä on sertifioituja yleisilmailukoneita – Cirrus SR20 ja Cirrus SR22 ja ultralight Cirrus SR Sport sekä pieni suihkulentokone Cirrus Vision SF50 kehitteillä.


title: Cirrus Aircraft Corporation

text: Cirrus Aircraft tehdas on Duluthissa, Minnesotassa. Sillä on toinen tehdas North Dakotassa ja kokoonpanotehtaita Englannissa ja Australiassa.


title: Fjordo Finlandia

text: Fjordo Finlandia on Chilen Tulimaassa, Patagonian eteläkärjessä sijaitseva vuono.Sanna Leskinen: "Väinö Auer - Suotutkija teki elämäntyönsä Patagoniassa". GEO-lehti, 10/2010, sivut 32-35


title: Fjordo Finlandia

text: Vuonon löysi suomalainen tutkimusmatkailija Väinö Auer retkikuntineen vuonna 1929. Vuono nimettiin löytäjien kotimaan () mukaan.


title: Fjordo Finlandia

text: Vuono on kaksihaarainen. Sen päähaaraan laskeutuvalle jäätikölle annettiin nimeksi Finlandia. Vuonon toiseen, lännenpuoleiseen haaraan laskeutuu toinen jäätikkö, jolle annettiin nimeksi Runeberg. Chilen viranomaiset tunnustivat Fjordo Finlandian yhdessä Fjordo Auerin (toinen Auerin mukaan nimetty vuono) kanssa virallisiksi vuonojen nimiksi vasta vuonna 2007, jolloin Auerin ensimmäisen retkikunnan käynnistä oli kulunut jo lähes 80 vuotta.


title: Yleisurheilun sisäratojen Euroopan-mestaruuskilpailut 2011

text: 31. yleisurheilun sisäratojen Euroopan-mestaruuskilpailut järjestettiin Ranskan Pariisissa 4.–6. maaliskuuta 2011. Kilpailupaikkana toimi vuoden 1994 kisojen tapaan Palais Omnisports de Paris-Bercy. Ranska isännöi kisoja viidennen kerran.


text: Isäntämaa


title: Aivan pihalla

text: Aivan pihalla ("Oblivious") on komediallinen game show, jota esitettiin yhdysvaltalaisella TNN/Spike TV -televisiokanavalla vuodesta 2002 vuoteen 2004. Suomessa televisiosarjaa esittää SuomiTV.


title: Aivan pihalla

text: Sarjaa esitettiin tai esitetään myös Challenge-televisiokanavalla Isossa-Britanniassa, Irlannissa ja The Comedy Channel -kanavalla Australiassa, Real TV -kanavalla Etelä-Koreassa sekä TV2 Zebra -kanavalla Norjassa. Sarjaa juontaa koomikko Regan Burns.


title: Aivan pihalla

text: Myöhemmin sarjasta julkaistiin DVD, joka sisältää kaikki kahden tuotantokauden jaksot.


title: Kiven sylissä

text: Kiven sylissä on kirjailija ja kuvataiteilija Esko Pekka Tiitisen kirjoittama sukupolviromaani, joka ilmestyi 2010 Tammen kustantamana. Teos on saanut Savonia-palkinnon.


title: Kiven sylissä

text: "Kiven sylissä" kuvaa Vänskien sukua Pohjois-Karjalan kuparikylässä Outokummussa, josta alkoi sata vuotta sitten kehittyä kaivoskaupunki. Kaivos on suljettu, mutta sukupolvelta toiselle siirtyvä kivi on yhä toisista välittämisen symboli. Kirjan päähenkilöt ovat raskaan ruumillisen työn tekijöitä, jotka löytävät uuden elämänsisällön luovasta työstä. Teos kuvaa viiden sukupolven vaiheita Outokummussa, ja Tiitisellä oli apuna 96-vuotiaan isänsä muistot niinä pitkinä vuosina, jotka kirjan synnyttämiseen kului.


title: Kiven sylissä

text: Kuvitteellista Vänskän sukua kuvaava kertomus alkaa Aapro Pekanpojasta, joka nousee mäen syrjää kummulle katsomaan maisemaa, jota hänen isänsä esitteli hänelle jo vuosia aiemmin. Hän laskeutuu takaisin ja palaa kotitaloon, jossa isä tekee lähtöä pellonraivukseen. Paitsi eteenpäin tulevaan, kertomus kurottautuu taaksepäin isoisä Hiskiin, joka on arvioinut kummun sisältävän aarteita.


title: Kiven sylissä

text: "Kiven sylissä" jakautuu kolmeen osaan, joista ”Kiven syli” kertoo 1900-luvun alusta, toinen ”Kairatut sydämet” 1950–1960-lukujen vaihteesta ja kolmas ”Kaivoksen kainalossa” nykyajasta ja siitä, miten vanhat kaivokset ovat saaneet uuden elämän kulttuurin käytössä.


title: Kiven sylissä

text: Palkintoraati perusteli teoksen "Kiven sylissä" valintaa sillä, että Tiitisen kuvauksesta välittyvät sydämen lämpöä ja ymmärtäväinen suhtautuminen inhimillisiin heikkouksiin.


title: Kiven sylissä

text: Kriitikko Vuokko Juurisola nostaa "Kiven sylissä" -teoksen arvoteosten luokkaan. Hän näkee sen rakenteellisesti taitavana mutta samalla sisällöltään merkittävänä romaanina, jossa kerrotaan paitsi yhden suvun tarina, myös suomalaista kaivoshistoriaa. Eija Komu näkee teoksen viime vuosien romaanitarjonnassa "ääri-ilmiöiden ja perversioiden keskellä" myönteisenä poikkeuksena: "Hiljainen rakkaudesta puhuminen voisi olla kerrassaan rajua ja poikkeuksellista." Terhi Nevalaisen mielestä teos olisi pitänyt palkita Pohjois-Karjalan omalla Carelia-palkinnolla, jos sellainen olisi.


title: Kiven sylissä

text: "Kiven sylissä" -teoksen kaikki kolme osa on toteutettu myös teatteriesityksinä Outokummun Kiisuteatterissa.


title: Kiven sylissä

text: Ensimmäisenä esitettiin "Kairatut sydämet" -musikaali vuonna 1995 (sävellys Jukka Linkola). Toinen osa oli "Kaivoksen kainalossa" (ohjaus Inkeri Tiitinen) kesällä 2007. Kolmas osa "Kiven syli" esitettiin kesällä 2010 (musiikki Ilmari Tiitinen).


title: Nouveau Parti anticapitaliste

text: Nouveau Parti anticapitaliste () on ranskalainen vuonna 2009 perustettu poliittinen puolue. Puolue luonnehtii itsensä vasemmistolaiseksi ja antikapitalistiseksi. Puolue ajaa myös muun muassa rasismin vastaisuutta ja feminismiä. Puolueen edustamaa vasemmistolaisuutta on kuvailtu trotskilaisuudeksi ja äärivasemmistolaisuudeksi. Puolueen edustajana toimii Olivier Besancenot.


title: Nouveau Parti anticapitaliste

text: Puoluetta kohtaan on esitetty kritiikkiä esimerkiksi siksi, että vuoden 2010 aluevaaleissa puolueella oli ehdokkaana burkaan pukeutunut nainen. Tätä pidettiin vääryytenä, sillä puolue väittää ajavansa feminismiä.


title: Mikko Silvennoinen (jääkiekkoilija)

text: Mikko Silvennoinen (s. 15. kesäkuuta 1984 Vantaa) on suomalainen jääkiekkoerotuomari sekä entinen jääkiekkoilija ja valmentaja. Silvennoinen toimii päätuomarina Mestiksessä ja Suomi-sarjassa. Hän oli pelipaikaltaan keskushyökkääjä, mutta osasi pelata myös laidalla. Silvennoinen on hyvä aloittaja, jonka vahvuudet ovat luistelussa ja kahden suunnan pelaamisessa. Hän on pelannut 46 SM-liigaottelua tehoin 1+1=2. Jäähyminuutteja kertyi 16.


title: Mikko Silvennoinen (jääkiekkoilija)

text: Silvennoinen on SaPKon oma kasvatti. Hän siirtyi B-juniori-ikäisenä Jokereihin, joissa Silvennoinen voitti B-nuorten mestaruuden 2002 ja SM-hopeaa 2001 sekä A-nuorten SM-hopeaa 2003. Hän oli kaudella 2001–2002 Jokereiden B-nuorten paras pistemies tehoilla 15+16=31. Silvennoinen voitti kevään 2002 pudotuspelien pistepörssin tehoilla 8+7=15. Kaudella 2003–2004 hän oli tehoilla 23+17=40 Jokereiden A-nuorten paras pistemies ja maalintekijä. Silvennoinen sijoittui A-nuorten SM-liigan pistepörssissä seitsemänneksi sekä maalipörssissä toiseksi Pelicansin Tuomas Santavuoren ja Lukon Ilkka Saarelan kanssa. Samalla kaudella hän pelasi myös ensimmäiset SM-liigaottelunsa edustaessaan Jokereita kymmenen ottelun verran ilman tehopisteitä. Silvennoinen pelasi kauden aikana myös seitsemän Mestis-ottelua alle 20-vuotiaiden maajoukkueessa.


title: Mikko Silvennoinen (jääkiekkoilija)

text: Toukokuussa 2004 Silvennoinen teki kaksivuotisen sopimuksen Saimaan Pallon kanssa. SM-liigan tulokaskausi 2004–2005 toi hänelle 22 runkosarjaottelussa tehot 1+1=2. Silvennoisen liigauran ensimmäinen ja toistaiseksi ainoaksi jäänyt maali syntyi runkosarjan toiseksi viimeisellä kierroksella 8. maaliskuuta 2005 vieraissa Espoo Bluesia vastaan. Hän pelasi ison osan kaudestaan myös SaiPan A-nuorissa ja Silvennoinen haki myös yhteensä seitsemän ottelun verran pelituntumaa Mestiksestä, Kirkkonummen Salamoiden ja KooKoon joukkueista. Toisella SaiPa-kaudellaan 2005–2006 hän pelasi vain 14 ottelua ilman tehopisteitä. Silvennoinen pelasi suurimman osan kaudestaan Mestiksessä. Hän kävi kahden ottelun vuokrasopimuksella Mikkelin Jukureissa marraskuussa 2005 ja kevätkauden 2006 Silvennoinen pelasi KooKoossa. Hän teki toukokuussa 2006 vuoden mittaisen jatkosopimuksen joukkueen kanssa.


title: Mikko Silvennoinen (jääkiekkoilija)

text: Yhden KooKoossa vietetyn vuoden jälkeen Silvennoinen palasi kaudeksi 2007–2008 kasvattajaseuraansa SaPKoon. Hän teki tehoilla 13+19=32 Mestiksen yhden kauden piste-ennätyksensä ja oli SaPKon kolmanneksi paras pistemies Teemu Sompin ja Kalle Konstin jälkeen. Huhtikuussa 2008 Silvennoinen teki vuoden mittaisen jatkosopimuksen joukkueen kanssa. Hän teki kaudella 2008–2009 runkosarjassa tehot 9+18=27, mutta ne riittivät SaPKon sisäisen pistepörssin voittoon. Joukkue joutui keväällä 2009 pudotuskarsintoihin, mutta onnistui säilyttämään sarjapaikkansa. Silvennoinen voitti karsintasarjan piste- ja maalipörssin tehoilla 5+7=12.


title: Mikko Silvennoinen (jääkiekkoilija)

text: Lokakuussa 2009 Silvennoinen siirtyi Ison-Britannian toiseksi korkeimmalla sarjatasolla English Premier Ice Hockey Leaguessa pelaavaan Romford Raidersiin. Hän kuitenkin palasi SaPKoon jo saman vuoden joulukuussa ja teki joukkueen kanssa kevääseen 2011 ulottuvan sopimuksen.


title: Mikko Silvennoinen (jääkiekkoilija)

text: Silvennoinen on pelannut kymmenen nuorten maaottelua tehden yhden maalin.


title: Mikko Silvennoinen (jääkiekkoilija)

text: Silvennoinen toimi 2011–2013 ja 2014–2015 II-divisioonassa pelanneen Talvisalo Traitorsin päävalmentajana sekä 2013–2014 SaPKon A-nuorten päävalmentajana.


title: Mikko Silvennoinen (jääkiekkoilija)

text: Silvennoinen aloitti kaudella 2016–2017 päätuomarina Mestiksessä. Hän viheltää myös Suomi-sarjassa.


title: On aika sijoiltaan

text: On aika sijoiltaan () on Philip K. Dickin vuonna 1964 ilmestynyt tieteisromaani. Teoksen on suomentanut Likelle vuonna 1996 J. Pekka Mäkelä.


title: Spike (täsmennyssivu)

text: Spike tai The Spike voi tarkoittaa ainakin seuraavia:


title: Tohtori Veriraha

text: Tohtori Veriraha () on Philip K. Dickin vuonna 1965 ilmestynyt tieteisromaani. Teoksen on suomentanut Likelle vuonna 2010 J. Pekka Mäkelä.


title: Palkkionmetsästäjä (romaani)

text: Palkkionmetsästäjä () on Philip K. Dickin vuonna 1968 ilmestynyt tieteisromaani. Teoksen on suomentanut vuonna 1989 Kari Nenonen.


title: Palkkionmetsästäjä (romaani)

text: Romaanin päähenkilö on Rick Deckard, androideja metsästävä palkkionmetsästäjä. Romaani sijoittuu post-apokalyptiseen lähitulevaisuuteen (ensipainoksessa vuoteen 1992, myöhemmissä vuoteen 2021). Maa ja sen asukkaat ovat kärsineet Terminus-nimisestä maailmansodasta ja ydinaseiden käytöstä. Suurin osa eläimistöstä on joko kuollut sukupuuttoon tai on sen partaalla sodan aiheuttaman radioaktiivisen säteilyn takia. Eläimen omistaminen kertoo omistajan korkeasta asemasta, mutta sitäkin enemmän korostuu ihmisten empaattisuus eläimiä kohtaan.


title: Palkkionmetsästäjä (romaani)

text: Deckard saa tehtäväkseen ”peruuttaa” kuusi karannutta androidia, mallia Nexus-6, joka on viimeisin ja edistyksellisin androidimalli. Tämän tehtävän kautta romaani tutkii, ”mitä tarkoittaa olla ihminen”. Ihmisistä poiketen androidit eivät kykene tuntemaan empatiaa. Deckard joutuu tutkimaan, mikä loppujen lopuksi erottaa ihmiset androideista: jos ihmiset uneksivat lampaista, näkevätkö androidit unta sähkölampaista, kirjan alkuperäisen nimen mukaisesti.


title: Palkkionmetsästäjä (romaani)

text: Vuonna 1982 ilmestyi Ridley Scottin ohjaama romaanin elokuvasovitus "Blade Runner" ja vuonna 2017 Denis Villeneuven jatko-osa "Blade Runner 2049".


title: Palkkionmetsästäjä (romaani)

text: "Palkkionmetsästäjä" sijoittuu vuoteen 1992 (myöhemmissä painoksissa vuoteen 2021), vuosia sen jälkeen, kun ydinasein käyty maailmansota Terminus on tuhonnut suuren osan Maasta. YK kannustaa ihmisiä muuttamaan Maasta ulkokolonioihin, jotta ihmisrotu säilyisi radioaktiivisen säteilyn tappavalta vaikutukselta. Ihmisiä houkutellaan muuttamaan muun muassa lupaamalla antaa jokaiselle siirtolaiselle yksi androidi palvelijaksi.


title: Palkkionmetsästäjä (romaani)

text: Jäljelle jääneet ihmiset elävät ränsistyneissä kaupungeissa, joissa säteily rappeuttaa heidän geenejään. Eläimet ovat harvinaisia ja erittäin kalliita, ja ihmisten odotetaan pitävän niitä kotieläiminä ja auttavan säilyttämään ne elossa. Monet ihmiset turvautuvat kuitenkin varojen puutteessa halvempiin synteettisiin tai sähköisiin eläimiin. Juuri ennen romaanin alkua Deckard omisti aidon lampaan, joka kuitenkin kuoli lavantautiin ja jonka hän korvasi sähkölampaalla.


title: Palkkionmetsästäjä (romaani)

text: Maan yleisin uskonto on mercerismi, jossa nk. empatia-linkit yhdistävät käyttäjät kollektiiviseen tietoisuuteen, joka perustuu Wilbur Mercerin kärsimykseen. Mercer kävelee loputonta matkaa vuorta ylös samalla, kun häntä heitellään kivillä, joiden aiheuttaman kivun kaikki linkittyneet kokevat.


title: Palkkionmetsästäjä (romaani)

text: Toista uskontoa edustaa 23 tuntia vuorokaudessa kestävä televisio-ohjelma, jossa esiintyvät Buster Friendly ja hänen Ystävälliset Ystävänsä (”Friendly Friends”). Sen päätarkoitus on halventaa mercerismiä ja sallia androidienkin osallistua eräänlaiseen kulutukselliseen spiritualismiin (”consumerist spirituality”). Myöhemmin paljastuu, että vastoin yleistä luuloa Mercer ja Friendly eivät olekaan aitoja ihmisiä.


title: Palkkionmetsästäjä (romaani)

text: Romaani seuraa androideja työkseen "peruuttavaa" palkkionmetsästäjää Rick Deckardia yhden päivän ajan, kun hän etsii paenneita, ihmisinä esiintyviä androideja. Sivujuonessa seurataan John R. Isidorea -nimistä yksinäistä miestä.


title: Palkkionmetsästäjä (romaani)

text: Romaanin alussa Deckard tuntee vieraantuneensa vaimostaan Iranista. Hänen mielestään Iran käyttää väärin tunne-elintään (laite, jonka avulla käyttäjä voi valita itselleen tunnetiloja) valitsemalla itselleen vääriä tunteita, kuten masennuksen.


title: Palkkionmetsästäjä (romaani)

text: Vieraillessaan androideja valmistavan Rosen Industriesin tiloissa Deckard tapaa Rachael Rosenin. Deckard on saapunut Rosen Industriesiin testaamaan "Voigt–Kampff"-nimisen empatiatestin toimivuutta uusimpaan Nexus-6-mallin androidiin. Maahan on jokin aika sitten saapunut kahdeksan Marsista paennutta Nexus-6-mallista androidia, jotka on peruutettava. Deckardin esimies Dave Holden onnistui peruuttamaan androideista kaksi ennen kuin hän joutui sairaalaan kolmannen androidin ammuttua häntä. Rachael on viehättävä naispuolinen androidi, jota Deckard luulee aluksi ihmiseksi mutta jonka empatiatesti paljastaa androidiksi.. Rachael itse uskoo olevansa aito ihminen, koska häneen on istutettu hänen valmistajansa Eldon Rosenin veljentyttären muistoja. Hän yrittää saada Deckardin lopettamaan palkkionmetsästyksen. Deckard alkaakin pohtia sitä, mitä ihmisyydellä, moraalisuudella ja empatialla lopulta tarkoitetaan. Kun Deckard yrittää peruttaa yhden jäljellä olevista kuudesta androidista, oopperalaulajaksi tekeytyneen Luba Luftin, hänet pidätetään ja viedään paikkaan, joka näyttää olevan täysin toimiva poliisiasema – mutta ei sellainen asema, jonka Deckard tuntee. Hän pakenee asemalta toisen, Phil Resch -nimisen palkkionmetsästäjän kanssa sen jälkeen, kun hän on päätellyt aseman olevan androidien miehittämä. Deckardin moraalinen pulma syvenee, kun hän palaa takaisin Luftin luo yhdessä Reschin kanssa hoitaakseen tehtävänsä loppuun. Resch osoittaa olevansa niin tunteeton, että Deckard epäilee myös häntä jonkin aikaa androidiksi.


title: Palkkionmetsästäjä (romaani)

text: Deckardin tarina on yhteydessä Isidoren tarinan. Isidore ei voi päästä pois Maasta radioaktiivisen säteilyn vuoksi alentuneen älykkyysosamääränsä takia. Hän elää yksin lähes autiossa kerrostalossa seuranaan vain empatia-linkki. Pris Stratton – androidi, joka on ulkoisesti identtinen Rachaelin kanssa – muuttaa rakennukseen, ja yksinäinen Isidore yrittää ystävystyä hänen kansaan. Pris ja hänen androidiystävänsä Roy ja Irmgard Baty huiputtavat Isidoren auttamaan heitä suojautumaan heidän peräänsä tulevilta palkkionmetsästäjiltä.


title: Palkkionmetsästäjä (romaani)

text: Kun Deckard tajuaa edessään olevan haasteen, hän pyytää Rachaelilta apua, ja he harrastavat yhdessä seksiä. Rachael toivoo seksillä saavansa Deckardin lopettamaan palkkionmetsästyksen, mutta hän epäonnistuu aikeissaan. Deckard onnistuu kuin onnistuukin peruuttamaan Prisin, Royn ja Irmgardin, jolloin Isidore murtuu menetettyään ainoan ystävänsä. Deckard saavuttaa myös ennätyksen "Eniten peruutuksia yhtenä päivänä". Deckardin palattua kotiin Iran kertoo nähneensä Rachaelin surmaavan Deckardin aiemmin päivällä ostaman aidon vuohen. Deckard ymmärtää, että kyseessä oli Rachaelin kosto, ja hän on kiitollinen siitä, että hän menetti vain rahaa; androidi olisi voinut tappaa vuohen sijasta Iranin.


title: Palkkionmetsästäjä (romaani)

text:
Deckard matkustaa autiomaahan mietiskelemään ja saa jumalallisen ilmestyksen. Hän löytää rupikonnan, joiden luullaan kuolleen sukupuuttoon ja joita pidetään Mercerin suosikkieläiminä. Hän tuo konnan kotiin, mutta Iran huomaa sen olevan keinotekoinen. Deckard ei ole iloinen kuullessaan asiasta, mutta hän "suosii" tietoa rupikonnan keinotekoisuudesta.
Androideja käytetään vain Mars-kolonioissa. Monet niistä pakenevat psykologista eristyneisyyttä ja orjuutta ja piiloutuvat Maahan teeskennellen olevansa tavallisia ihmisiä. Vaikka ne ovat biologisia ja niitä on mahdoton erottaa ihmisistä, niitä pidetään koneina. Poliisin palkkionmetsästäjät, kuten Rick Deckard, etsivät ja "peruuttavat" (eli tappavat) paenneet androidit. Monesti Deckardin poliisiyksikkö kerää ja analysoi epäiltyjen peruutettujen androidien ruumiit varmistaakseen, että ne todella ovat keinotekoisia.


title: Palkkionmetsästäjä (romaani)

text: Aikaisemmat androidit oli helpompi tunnistaa niiden rajoittuneen älykkyyden takia. Androidi-tekniikan kehittyessä palkkionmetsästäjien piti kehittää empatiatesti ”Voigt–Kampff”, jotta ne voitaisiin erottaa ihmisistä. Testi mittaa empaattisia reaktioita – joita androideilla ei ole – kysymyssarjalla, joka aiheuttaa kuulijassa tunnereaktion. Kysymykset koskevat useimmiten eläimiä. ("Olet autiomaassa. Edessäsi on kilpikonna, joka on selällään. Se ei pääse omin avuin oikeinpäin. Se heiluttelee jalkojaan ilmassa, mutta sinä et auta.") Koska androidit eivät ole empaattisia, niiltä puuttuvat nämä tunnereaktiot ja ne vain teeskentelevät reagoivansa kysymyksiin ihmisten tavoin. Androidien reaktiot ovat myös huomattavasti hitaampia kuin ihmisillä. Yksinkertaisempi Bonellin testi, jota toinen San Fransiscon poliisijaosto käyttää, mittaa visuaalisen ärsykkeen aiheuttamaa refleksiä selkäytimen ylimmässä hermosolmussa. Sataprosenttisen varma tulos saadaan kuitenkin ainoastaan tutkimalla epäillyn androidin luuydinnäytettä.


title: Ubik

text: Ubik on Philip K. Dickin vuonna 1969 ilmestynyt tieteisromaani, joka suomennettiin vuonna 1994. Vuonna 2005 TIME-lehti listasi Ubikin 100 parhaan vuoden 1923 jälkeen julkaistun englanninkielisen kirjan joukkoon.


title: Ubik

text: Kirja sijoittuu silloiseen vuoden 1992 tulevaisuuteen, jossa teknologian kehittyminen on mahdollistanut muun muassa asumisen kuussa ja organismin henkiinherättämisen kryoniikan avulla. Lisäksi noin puolelle maailman väestöstä on kehittynyt paranormaaleja kykyjä. Samanaikaisesti väestö ilman yliluonnollisia kykyjä yrittää varjella yksityisyyttään. Teoksen päähenkilö Joe Chip työskentelee yhtiölle, joka pyrkii estämään paranormaalia kenttää saa tehtävänannon kuussa. Annettu tehtävä osoittautuu ansaksi mutta kaikki matkalaiset, lukuun ottamatta ryhmän johtajaa pääsevät turvallisesti takasin maahan. Maassa he huomaavat outoja tapahtumia, muun muassa televisio muuttuu ajassa taaksepäin yhä vanhemmaksi versioksi ja Joe Chip pyrkii pysäyttämään ajan kääntymisen ennen kuin on liian myöhäistä.


title: Mars on meidän

text: Mars on meidän () on Philip K. Dickin vuonna 1964 ilmestynyt tieteisromaani. Teoksen on suomentanut WSOY:lle vuonna 1993 Matti Rosvall.


title: Alfan kuun klaanit

text: Alfan kuun klaanit () on Philip K. Dickin vuonna 1964 ilmestynyt tieteisromaani. Teoksen on suomentanut Likelle vuonna 2005 J. Pekka Mäkelä.


title: Alfan kuun klaanit

text: Kirjaa kuvaa Chuck Rittersdorfia, joka asuu vuokratalossa vieraiden elämänmuotojen ympärillä. Hän saa tietää entisen vaimonsa menneen robotin kanssa tutkimaan Alfa Centaurin kuuta. Chuck päättää kostaa vaimolle ja tappaa tämän. Niin hän lähtee kuuhun jäljittämään entisestä vaimoaan.


title: Lies, Inc.

text: Lies, Inc. on Philip K. Dickin vuonna 1984 ilmestynyt tieteisromaani. Teos on uudistettu versio romaanista "The Unteleported Man", joka julkaistiin lyhennettynä 1966. "Lies, Incin" on suomentanut Likelle vuonna 1995 Arvi Tamminen.


title: Ruukunkorjaaja

text: Ruukunkorjaaja () on Philip K. Dickin vuonna 1965 ilmestynyt tieteisromaani. Teoksen on suomentanut Likelle vuonna 2003 J. Pekka Mäkelä.


title: Jumalan pojan paluu

text: Jumalan pojan paluu () on Philip K. Dickin vuonna 1981 ilmestynyt tieteisromaani. Teoksen on suomentanut Likelle vuonna 2004 J. Pekka Mäkelä.


title: Varro vain viime vuotta

text: Varro vain viime vuotta () on Philip K. Dickin vuonna 1966 ilmestynyt tieteisromaani. Teoksen on suomentanut Likelle vuonna 2001 J. Pekka Mäkelä.


title: Tom Hooper

text: Thomas George ”Tom” Hooper (s. 1972) on brittiläinen elokuvaohjaaja. Hän sai parhaan ohjauksen Oscar-palkinnon vuoden 2011 Oscar-gaalassa elokuvasta "Kuninkaan puhe". Sen jälkeen hän ohjasi musikaalielokuvan "Les Misérables", joka sai ensi-iltansa vuonna 2012.


title: Pengonpohjan rukoushuone

text: Pengonpohjan rukoushuone on Pengonpohjan kylässä Ylöjärvellä sijaitseva talkoilla rakennettu rukoushuone. Sen rakennustyöt alkoivat vuonna 1893 ja valmistuivat 1898. Rukoushuoneen ylläpitämiseksi on toiminut ompeluseura vuodesta 1925 ja rukoushuoneyhdistys vuodesta 1932. Nykyään sen omistaa Ylöjärven seurakunta. Alttaritaulu on ompeluseuran lahjoittama, vuodelta 1928 ja nimeltään "Matteus 11:28". Taulun on maalannut Anna Sahlstén. Rukoushuoneessa on urkuharmoni.


title: Pengonpohjan rukoushuone

text: Rukoushuone oli alun perin torniton, suorakaiteen muotoinen pitkäkirkko, jonka alttaripäädyssä on runkohuonetta kapeampi ja matalampi sakaristo, runkohuoneessa on satulakatto. Rakennusta on korjattu vuosina 1928, 1938 ja 1962. Istumapaikkoja 250 henkilölle. Rukoushuoneen suunnitelmat oli tehty Yleisten rakennusten Ylihallituksessa.


title: Pengonpohjan rukoushuone

text: Vuonna 1954 rukoushuoneen viereen rakennettiin seiniltään avonainen kellotapulin virkaa tekevä katos, johon saatiin luovutetulle alueelle jääneen Kaukolan kirkon entinen kello. Kello on valettu vuonna 1753.


title: Aurejärven kirkko

text: Aurejärven kirkko on Itä-Aureen kylässä Ylöjärvellä sijaitseva kirkko joka on rakennettu vuonna 1924 silloisen Kurun seurakunnan rukoushuoneeksi etäällä pääkirkosta asuville seurakuntalaisille. Kurun seurakunta myönsi rovasti A. M. Nummisen esityksestä varat kirkon rakentamiseen.


title: Aurejärven kirkko

text: Kirkon suunnitteli Oiva Kallio. Kirkon rakennustöistä vastasi kihniöläinen rakennusmestari J. V. Teikari. Kirkko on muodoltaan suorakaiteen muotoinen torniton pitkäkirkko, jossa runkohuonetta matalampi sakaristo sijaitsee totutusta poikkeavasti runkohuoneen pitkällä sivulla. Runkohuoneen molemmissa päädyissä on pienet kylkiäiset. Kirkon seinät ovat matalat ja ulkokate sekä kylkiäiset jyrkästi aumattuja paanukattoja. Seinäratkaisu perustuu insinööri Väinö Rankan patentoimaan ratkaisuun. Sisätiloissa on käytetty apilanlehtiholvausta.


title: Aurejärven kirkko

text: Kirkon pihapiirissä on erikoinen paanuin verhoiltu kahdeksanjalkainen kellotapuli, joka päättyy nelilappeiseen huippuun. 1900-luvun alkuvuosikymmeninä kirkkoarkkitehtuurissa etsittiin usein muotoratkaisuja historiallisista tyyleistä. Aurejärven kirkossa Oiva Kallio päätyi jäljittelemään erityisesti 1600-luvulla Suomessa vallinnutta puukirkkoarkkitehtuuria. Kellotapulin esikuvat löytyvät puolestaan Ruotsista ja Norjasta.


title: Aurejärven kirkko

text: Kirkossa on istumapaikkoja noin 400 henkilölle. Kirkon alttaritaulu on Ilmari Heinosen 1958 maalaama "Jeesus siunaamassa lapsia".


title: HMAS Australia (1911)

text: HMAS Australia (viirinumerot C6/09/81) oli Australian laivaston Indefatigable-luokan taisteluristeilijä. Alus oli yksi kolmesta luokan aluksesta, ja se oli valmistettu suojaamaan Britannian imperiumia. Australian hallitus tilasi aluksen vuonna 1909 ja se laskettiin vesille vuonna 1911. Alus otettiin palvelukseen vuonna 1913 Australian laivaston lippulaivana, ja se on ollut ainoa Australian laivastossa palvellut raskas taisteluyksikkö.


title: HMAS Australia (1911)

text: "HMAS Australian" köli laskettiin 26. kesäkuuta 1910 John Brown and Companyn telakalla Clydebankissa, ja alus laskettiin vesille 25. lokakuuta 1911 kumminaan Australian Lontoossa toimineen edustajan ja entisen pääministerin Sir George Reidin puoliso. Alus valmistui 21. kesäkuuta 1913.


title: HMAS Australia (1911)

text: Aluksen tykistön, torpedoaseistuksen ja konehuoneen läpäistyä vastaanottotestit "HMAS Australia" liitettiin Australian laivastoon Portsmouthissa 21. kesäkuuta 1913 ensimmäisenä päällikkönään Britannian kuninkaallisen laivaston komentaja Stephen H. Radcliffe. Kaksi päivää myöhemmin kontra-amiraali George Edwin Patey nosti lippunsa aluksella, kun hänet oli valittu Australian laivaston komentajaksi.


title: HMAS Australia (1911)

text: Alus lähti Portsmouthista kohti Australiaa 21. heinäkuuta vastavalmistuneen risteilijän, "HMAS Sydneyn" kanssa. "HMAS Australia" vieraili matkan aikana Kapkaupungissa, ja se kohtasi 4. lokakuuta merellä ennen saapumistaan Sydneyyn muut Australian laivaston alukset, eli risteilijät "HMAS Melbournen", "HMAS Sydneyn" ja "HMAS Encounterin" sekä hävittäjät "HMAS Warregon", "HMAS Parramattan" ja "HMAS Yarran". Ensimmäisen palvelusvuotensa aikana alus vieraili lukuisissa Australian rannikkokaupungeissa.


title: HMAS Australia (1911)

text: Ensimmäisen maailmansodan syttyessä "HMAS Australia" sai tehtäväkseen Tyyneltämereltä poistuvan Saksan keisarikunnan Itä-Aasian laivueen etsimisen ja tuhoamisen. Alus joutui kuitenkin toistuvasti osallistumaan Saksan Tyynenmeren alusmaiden Uudella-Guinealla ja Samoalla valtaamiseen esti laivasto-osaston tehokkaan etsimisen ennen Coronelin ja Falklandin taisteluita, joista jälkimmäisessä laivue tuhoutui.


title: HMAS Australia (1911)

text: Tyynenmeren alueen varmistamisen jälkeen alus liittyi Pohjanmeren operaatioihin, jotka sisälsivät pääasiassa partiomatkoja ja harjoittelua. Alus oli mukana laivaston ilma-aseen kehittelyssä, ja 11 sen miehistöstä osallistui Zeebrüggeen tehtyyn iskuun. Alus oli Skagerrakin taistelun aikana telakalla kolaroituaan sisaraluksensa "HMS New Zealandin" kanssa. Alus käytti sodan aikana pääaseitaan ainoastaan kahdesti. Ensimmäisen kerran tammikuussa 1915 tuhotessaan saksalaisen kauppalaivan ja toisen kerran joulukuussa 1917 oletettuun sukellusveneeseen.


title: HMAS Australia (1911)

text: Sodan päätyttyä aluksen palatessa Australiaan sen miehistössä puhkesi kapina, kun pyyntö loman pidentämisestä Fremantlessa evättiin. Muina syinä olivat vähäiset lomat sodan aikana, palkanmaksuongelmat sekä Britannian laivaston henkilöstön suosiminen australialaisten kustannuksella.


title: HMAS Australia (1911)

text: "HMAS Australia" siirrettiin ensin koululaivaksi ja lopulta vuonna 1921 reserviin sodanjälkeisten lamavuosien budjettileikkausten seurauksena. Washingtonin laivastosopimus edellytti aluksen romuttamista osana Britannian supistamistoimia, ja alus upotettiin vuonna 1924 Sydney Headsin edustalle.


title: Kettuhait

text: Kettuhait ("Alopiidae") on sillihaikaloihin kuuluva kalaheimo, jonka lajeja tavataan valtameristä. Heimon tieteellinen nimi tulee kreikan kielen kettua tarkoittavasta sanasta alopex.


title: Kettuhait

text: Vanhimmat kettuhaifossiilit on ajoitettu eoseenikauden alkuun ja heimon arvellaan eriytyneen muista sillihaikaloista noin 55 miljoonaa vuotta sitten. Nykyisin lajeja elää kolme, jotka kaikki kuuluvat sukuun "Alopias".Lajit ovat:


title: Kettuhait

text: Kettuhaiden heimon lajien tunnusomaisin piirre on hyvin pitkä ja hivenen kaartuva pyrstö. Pyrstö voi olla jopa lähes puolet kalan kokonaispituudesta. Kettuhait ovat melko suurikokoisia ja ovat sukukypsinä noin 3 metriä pitkiä. Kettuhai on lajeista suurikokoisin ja pisin tavattu kettuhai oli 5,5 metriä pitkä. Selkäeviä on kaksi, joista etummainen on kolmiomainen ja takimmainen hyvin pieni. Rintaevät ovat lajeilla suuret ja kapeat. Kettuhailla pienessä suussa hammasrivejä on 60 ja hampaat ovat pienet tai keskikokoiset ja teräväkärkiset. Silmät ovat suurikokoiset varsinkin isosilmäkettuhailla. Väriltään kettuhaiden lajit ovat selästään harmaita ja vatsastaan valkoisia.


title: Kettuhait

text: Kettuhailajeja tavataan laikuttaisesti Atlantin, Intian valtameren ja Tyynenmeren alueilta. Lajit elävät lauhkeissa ja lämpimissä vesissä niin rannikkoseuduilla kuin avomerelläkin ja erityisesti ulappakettuhai on valtamerien ulapoiden laji.


title: Kettuhait

text: Kettuhait ovat voimakkaita ja aktiivisia uimareita. Niiden ravinto koostuu mustakaloista ja kaloista. Lajit uivat ympyrää kalaparvien ympärillä ja käyttävät pitkää pyrstöään tainnuttamaan ja tappamaan saaliinsa. Kettuhait ovat ovovivipaarisia eli poikaset kuoriutuvat munista vielä ollessaan naaraan kohdussa. Poikasia on yleensä kahdesta kuuteen. Poikaset voivat syödä kohdussa ollessaan hedelmöittymättömiä munasoluja ja vähemmän kehittyneitä alkioita.


title: Kettuhait

text: Kettuhaita kalastetaan ja niiden liha ja evät ovat arvostettuja ja arvokkaita tuotteita.


title: Riitapuoli

text: Riitapuoli on riita-asiaa koskevan oikeudenkäynnin asianosainen. Yksityisoikeudellinen riita-asia koskee oikeusnormien soveltamista ja oikeussuojan antamista ja siinä on kaksi riitapuolta: kantaja ja vastaaja. Kantaja haastaa kanteen kohteena olevan vastaajan oikeuteen ja näyttää kanteensa toteen. Vastaaja puolestaan näyttää toteen ne seikat, joihin hänen puolustuksensa perustuu.


title: Širvan

text: Širvan on historiallinen alue Azerbaidžanin pohjoisosassa Kurajoen ja Kaspianmeren välillä. Sen maantieteellinen nimitys on Širvanin tasanko tai aro.


title: Širvan

text: Sassanidien aikana 200–600-luvuilla Širvan kuului Kaukasian Albaniaan. Arabit valtasivat sen vuonna 654. Vuosina 799–1538 aluetta hallitsi Širvan-šaahien dynastia, jonka pääkaupunkina toimi Şamaxı. Tärkeimpiä elinkeinoja olivat maanviljely, silkin ja kankaiden tuotanto sekä kaupankäynti. Vuonna 1538 Širvanista tuli persialaisen safavidien valtakunnan maakunta.


title: Širvan

text: Vuodesta 1748 lähtien alue muodosti Širvanin kaanikunnan, joka liitettiin Venäjään vuonna 1805. Venäläiset lakkauttivat kaanikunnan vuonna 1820 ja muodostivat sen alueesta Širvanin provinssin, joka vuonna 1840 liitettiin Kaspian alueeseen, vuonna 1846 Şamaxın ja vuonna 1859 Bakun lääneihin.


title: Širvan

text: Länsimaissa Širvan on tunnettu siellä valmistetusta itämaisesta mattotyypistä.


title: Kytöviljely

text: Kytöviljely eli kydönpoltto on historiallinen polttoviljelymenetelmä, jossa pellon ruokamultakerrosta poltettiin maata lannoittavaksi tuhkaksi. Kydötettävälle maalle kerättiin puunrunkoja, oksia ja risuja, jotka ladottiin pitkiksi kasoiksi. Puuaineksen päälle asetettiin ruokamullan kyntöviilloksia ja turpeita. Puiden ja maa-aineksen annettiin palaa vähitellen tuhkaksi, joka levitettiin pellolle ja kynnettiin maahan. Kytöviljely oli tavallista puuttomilla kovilla mailla ja alavilla niityillä. Kytöviljely erosi kaskiviljelystä siinä, että kydötettäessä multaa paloi runsaasti kun taas kaskenpoltossa maan pinta yleensä vain kärventyi.


title: Kytöviljely

text: Suomessa harjoitetusta kytöviljelystä on tietoja 1600-luvulta lähtien. Sitä harjoitettiin varsinkin Hämeessä sekä Lounais- ja Länsi-Suomessa Koska kydönpoltto oli ryöstöviljelyä, joka useana vuonna toistuessaan hävitti ruokamullan vähitellen kokonaan, valtio kielsi sen harjoittamisen vuoden 1753 metsäasetuksessa. Siitä huolimatta se oli joillakin paikkakunnilla käytössä vielä 1800-luvulla. Entisaikoina käytössä ollutta rahkasoiden pintakerroksen kydöttämistä ei pidetä varsinaisena kytöviljelynä.


title: Kazakstanin saksalaiset

text: Kazakstanin saksalaiset ovat Kazakstanissa asuvia saksalaisia. Vuonna 2006 heitä arvioitiin olevan noin 200 000. Määrä on ollut ennen suurempi, mutta monet etniset saksalaiset ovat sittemmin muuttaneet Saksaan.


title: Kazakstanin saksalaiset

text: Saksalaisia tuli joukolla Kazakstaniin Volgan saksalaisten autonomisesta SNT:ta vuodesta 1942 lähtien, koska heitä ei pidetty luotettavina Saksan hyökättyä Neuvostoliittoon. Noin puolimiljoonaa saksalaista siirrettiin pääasiassa Akmolan, Kostanain ja Pohjois-Kazakstanin oblasteihin. Vuonna 1959 he muodostivat 7,1 % Kazakstanin väestöstä ja heitä oli jopa miljoona. 1970-luvulla saksalaisia oli vähintään 839 000 ja heistä suurin osa eli Karagandassa ja Kazakstanin koillisalueilla. Neuvostoliiton hajoamisen jälkeen saksalaiset suhtautuivat maan venäläisten tavoin kielteisesti maan itsenäisyyteen. Pelkästään vuonna 2002 entisen Neuvostoliiton alueelta lähti 200 000 saksalaista ja suurin osa heistä Kazakstanista ja suurimittainen maastamuutto on jatkunut sen jälkeenkin.


title: Kazakstanin saksalaiset

text: Suurin osa Kazakstanin saksalaisista ei puhu kazakkia tai saksaa, vaan venäjää. Saksan valtion tuella Kazakstanissa on esitetty muun muassa saksankielisiä radio-ohjelmia. Huono kazakin kielen taito estää saksalaisia käytännössä kokonaan työskentelemästä esimerkiksi korkeissa valtion viroissa, joissa kazakin kielen osaaminen on edellytyksenä. Saksalaiset eivät ole maastamuutosta aiheutuneen väestön vähenemisen takia juurikaan edustettuna politiikassa.


title: Eadric Streona

text: Eadric Streona (k. 1017) oli Mercian jaarli Englannin kuningas Ethelred Neuvottoman hallitusaikana. Eadric oli merkittävässä osassa anglosaksien epäonnisessa hallinnossa, jonka aikana tanskalaiset valloittivat Englannin. Melskeisinä sotavuosina hän vaihtoi ainakin neljästi puolta englantilaisten ja tanskalaisten välillä. Hän säilytti asemansa Knuut Suuren noustua Englannin kuninkaaksi, mutta jouluna 1017 Knuut tapatti Eadricin.


title: Eadric Streona

text: Eadric sekaantui elämänsä aikana useisiin salaliittoihin ja murhiin. Northumbrian jaarli Ælfhelmin murha vuonna 1006 avasi hänelle tien valtaan. John Worcesterlaisen mukaan Eadric kutsui Ælfhelmin Shrewsburyyn suureen juhlaan ja järjesti murhan metsästysretken aikana. Murhan jälkeen Eadric nimitettiin vuonna 1007 Mercian jaarliksi. Jo näihin aikoihin "Anglosaksien kronikka" kuvaa hänet epäluotettavaksi, ovelaksi ja petolliseksi. Eadricin nimitys jaarliksi todistaa murhan tapahtuneen Englannin kuningas Ethelred Neuvottoman tieten. Myöhemmin murha oli taakka Eadricille, sillä tanskalaisten valloittajien johtaja Knuut Suuri nai Ælfhelmin tyttären Ælfgifu Northamptonilaisen.


title: Eadric Streona

text: Ælfhelmin kuoltua Northumbrian jaarliksi nousi Uhtred, josta samoin kuin Eadricista tuli myös kuningas Ethelredin vävy. Eadric nai Ethelredin tyttären Eadgythin vuoden 1009 paikkeilla, viimeistään 1012, jolloin Eadric oli kuninkaan tärkein jaarli.


title: Eadric Streona

text:
Vuosina 1009–1010 tanskalaiset hyökkäsivät Wessexiin ja Itä-Angliaan. Northumbria ja Mercia olivat sivussa sotatoimista. "Anglosaksien kronikka" valittaa, että Eadric esti kuninkaan armeijan liikkeitä maillaan ”silloin kuten aina”. Eadric ei ollut kuitenkaan täysin toimeton, sillä vuonna 1012 hän teki sotaretken syvälle Walesiin.
Vuoteen 1013 mennessä kuningas Sven Kaksiparran johtamat tanskalaiset olivat vallanneet koko Englannin ja Englannin kuningas Ethelred joutui pakenemaan lankonsa luo Normandiaan. Svenin kuoleman jälkeen Ethelred palasi 1014 takaisin ja lupasi ”olla uskollinen herra kansalleen --- ja luoda väkensä kanssa molemminpuolisen ystävyyden”. Vuosi lupauksen jälkeen (1015) Eadric murhasi kuningas Ethelredin käskystä tanskalaisten puolella olleiden seitsemän Burroughsin johtajat. Murhatut olivat veljekset Sigeferth ja Morcar. Murhat tapahtuivat Oxfordissa Ethelredin kokoon kutsumassa kokouksessa, jonka aiheen piti olla tanskalaisten vastustamisen järjestäminen. Ethelred oli lupaillut armahdusta kaikille tanskalaisten puolella olleille englantilaisille sekä parempaa hallintoa, mutta murha todisti muuta.


title: Eadric Streona

text: Morcar oli avioliiton kautta sukua Knuut Suuren vaimolle, ja on mahdollista, että Ethelred pelkäsi veljesten siirtyvän tanskalaisten puolelle. Sigeferthin kuoltua kuningas Ethelredin poika Edmund Rautakylki nai hänen leskensä ja siirtyi pohjoiseen. Hän otti Sigeferthin ja Morcarin maat haltuunsa ja perusti niille oman hallintonsa. Knuutin lähestyessä Eadric kokosi miehensä ja liittyi Edmundin joukkoihin. Eadric ei kuitenkaan taistellut Edmundin rinnalla, vaan poistui ennen taistelua. Tähän aikaan Eadricilla oli kaikki syyt pelätä sekä Edmundia että Knuutia.


title: Eadric Streona

text: Vaikka vanha kuningas Ethelred oli palannut Englantiin, varsinaisia sotatoimia johti kuninkaan poika Edmund. Eadric oli vaihtanut Knuut Suuren puolelle. Näihin aikoihin Eadric sekaantui Northumbrian jaarlin Uhtredin murhaan. Kuningas Ethelredin kuoltua 1016 witan valitsi Knuutin uudeksi Englannin kuninkaaksi, mutta Lontoon asukkaat eivät hyväksyneet tätä vaan huusivat Edmundin hallitsijakseen.


title: Eadric Streona

text: Edmund taisteli viidesti tanskalaisia vastaan. Sherstonin taistelussa Eadric oli Knuutin puolella ja surmasi Edmundiksi luulemansa miehen, mikä aiheutti sekasortoa englantilaisten joukoissa. Kun Edmund saavutti menestystä, Eadric siirtyi jälleen hänen puolelleen. Edmund hyväksyi Eadricin anteeksipyynnön, mutta "Anglosaksien kronikka" mainitsee miesten kohtaamisesta, ettei ”typerämpää sopimusta ole koskaan tehty”. Otfordin taistelussa Edmund löi tanskalaiset, mutta ratkaisevalla hetkellä hän vetäytyi Eadricin neuvosta Aylesfordiin, ja tanskalaiset selvisivät.


title: Eadric Streona

text: Edmund hävisi lokakuussa 1016 Assandunin taistelun. "Anglosaksien kronikka" syyttää Eadricia tappiosta: ”Eadric teki kuten oli aina tehnyt, hän oli ensimmäisenä pakenemassa ja täten petti kuninkaan ja Englannin.” Aikalaistodistuksesta huolimatta on luultavaa, että Edmund itse luotti liikaa aiempaan menestykseensä ja hyökkäsi liian innokkaasti.


title: Eadric Streona

text: Assandunin taistelun jälkeen Edmund ja Knuut sopivat valtakunnan jakamisesta. Eadric oli tärkeässä osassa neuvotteluissa. Vallanjako oli Eadricille ainoa mahdollisuus selviytyä, sillä hän oli pettänyt kummankin kuninkaan sekä sekaantunut kummankin vaimon sukulaisten murhiin. Vaikka Eadric oli tehnyt sopimuksella itsestään hyödyllisen kummallekin kuninkaalle, hän ei voinut luottaa heihin. Sopimus jäi kuitenkin lyhytaikaiseksi sillä Edmund kuoli ennen vuoden loppua – tässäkin kuolemassa Eadricin huhuttiin olevan osallisena − ja Knuut Suuri tunnustettiin 1017 kiistattomasti koko Englannin kuninkaaksi.


title: Eadric Streona

text: Edmundin kuoleman jälkeen Eadric yritti sekaantua Edmundin veljen, eli oman lankonsa Eadwigin murhaan. Eadric suositteli Knuutille murhaajaksi Aethelwardia. Vuonna 1017 Knuut nimitti Eadricin Mercian jaarliksi, mutta jouluna 1017 Knuut tapatti Eadricin. "Encomium Emmae" kertoo, kuinka Eadric saapui Knuutin luo hakemaan palkkiota teoistaan, jolloin kuningas kysyi: "Voitko sinä, joka olet pettänyt aiemmat herrasi, olla minulle uskollinen?" Sitten Knuut sanoi Eerik Haakoninpojalle "maksa tälle miehelle, mitä olemme velkaa". Eerik nosti kirveensä ja löi irti Eadricin pään, jotta (Encomium Emmaen sanoin) "muut oppisivat uskollisuutta kuningasta kohtaan."


title: Eadric Streona

text: Vuonna 2005 BBC:n History Magazine listasi Eadric Streonan historian pahimpien brittien listassaan 1000-luvun pahimmaksi britiksi.


title: Joona-Ville Heinä

text: Joona-Ville Heinä (s. 11. toukokuuta 1989) on suomalainen pika-aitajuoksija. Hän edustaa HIFK:ta ja häntä valmentaa Mikael Ylöstalo.


title: Joona-Ville Heinä

text: Heinä karsiutui välierissä alle 20-vuotiaiden EM-kilpailujen 110 metrin aitajuoksussa Hengelossa 2007. Hän sai pronssia alle 23-vuotiaiden PM-kilpailuissa 2010. Pariisin EM-hallikisoissa 2011 hän karsiutui alkuerissä. Heinä osallistui Helsingin EM-kilpailuissa 2012 110 metrin aitajuoksuun sijoittuen alkuerässään viidenneksi ja karsiutuen ajalla 14,21 kahden metrin vastatuuleen.


title: Joona-Ville Heinä

text: Heinä on edustanut Suomea aikuisten maaotteluissa vuodesta 2010 lähtien. Hän voitti hallimaaottelun 60 metrin aitajuoksun Tampereella 2011.


title: Joona-Ville Heinä

text: Heinä on saavuttanut Kalevan kisojen 110 metrin aitajuoksussa hopeaa 2011 ja 2013 sekä pronssia 2010 ja 2015. Hän voitti 60 metrin aitajuoksun sisäratojen Suomen-mestaruuden Helsingissä 2011 ja saavutti hopeaa 2014 ja 2015. Hän voitti 4 × 100 metrin viestijuoksun Suomen-mestaruuden 2009, 2011, 2012 ja 2015.


title: Joona-Ville Heinä

text: Heinä juoksi 110 metrin aitajuoksun ennätyksensä 13,89 Jämsässä 2011. 60 metrin aitajuoksun hän on juossut hallissa parhaimmillaan 7,87 Tampereella 2011.


title: Hariharalaya

text: Hariharalaya oli muinainen kaupunki ja khmerien valtakunnan pääkaupunki, joka sijaitsi nykyissä Roluosissa, Siĕm Réabin maakunnassa Kambodžassa.


title: Hariharalaya

text: Jayavarman II perusti khmerien valtakunnan noin 802 ja valitsi uuden valtakunnan pääkaupungiksi Hariharalayan. Se säilyi khmerien pääkaupunkina 800-luvun loppuun asti. Indravarman I:n kuoltua 889 hänen poikansa taistelivat vallasta ja Hariharalaya ilmeisesti tuhoutui pahoin näissä taisteluissa, sillä Indravamanin seuraaja Yasovarman I (hallitsi n. 889/890–n. 910/912) rakennutti uudeksi pääkaupungiksi Yasodharapuran, joka oli valtakunnan ensimmäinen pääkaupunki Angkorissa.


title: Hariharalaya

text: Harihalayassa on kolme khmerien temppeliä: Bakong, Preah Ko ja Lolei.


title: Jokiluikero

text: Jokiluikero ("Salaria fluviatilis") on Välimeren ympäristössä luonnonvaraisena elävä ahvenkaloihin kuuluva kalalaji. Luikerot ovat tavallisemmin tunnettuja akvaariokaloina.


title: Jokiluikero

text: Jokiluikero on yleensä reilun kymmenen sentin mittainen. Jokiluikerolla on yksi huomattavan pitkä selkäevä ja samoin pitkänmallinen peräevä. Vatsaevä on jäykkä, ja kala voi levätä pohjassa sen varassa. Pyrstöevä on pyöreäkärkinen. Kalalla ei ole suomuja. Sen kyljillä on laikkua. Koiraskalan erottaa päälaen harjanteesta. Sekä ylä- että alaleuassa on pari muita pitempiä hampaita, jotka eivät ole kuitenkaan kulmahampaat fylogeneettisessä mielessä.


title: Jokiluikero

text: Jokiluikeroa tavataan Euroopan puolella Ranskan, Espanjan, Italian ja eräiden Baltian maiden makeissa vesissä. Muun muassa Gardajärvessä kasvaa lajin oma endeeminen muotonsa. Lajia tavataan myös muun muassa Turkissa, Marokossa ja Algeriassa. Laji ei ole uhanalainen.


title: Şamaxı

text: Şamaxı () on kaupunki Azerbaidžanissa. Se sijaitsee Kaukasuksen pääjonon kaakkoisella reuna-alueella 122 kilometriä Bakusta länteen. Kaupunki on Şamaxın piirin keskus. Sen kautta kulkee Bakusta Tbilisiin johtava M1-valtatie. Asukkaita on 31 700 henkeä (vuonna 2010).


title: Şamaxı

text: Şamaxı on yksi Azerbaidžanin vanhimmista kaupungeista. 800–1500-luvuilla se oli Širvan-šaahien valtakunnan pääkaupunki sekä merkittävä kaupan, käsityöammattien, arkkitehtuurin ja taiteen keskus. Mongolit valloittivat ja hävittivät kaupungin vuonna 1222. 1700-luvun puolivälissä siitä tuli Širvanin (Şamaxın) kaanikunnan pääkaupunki. Vuonna 1805 alue liitettiin Venäjään.


title: Şamaxı

text: Vuonna 1840 kaupungista tuli Kaspian alueen ja vuonna 1846 Şamaxın läänin hallinnollinen keskus. Vuoden 1859 maanjäristyksen jälkeen lääninhallinto siirrettiin Bakuun. Myöhemmin kaupunki oli Bakun lääniin kuuluneen kihlakunnan keskus. 1800-luvun lopussa sen asukkaista 79 % oli azereja, 18 % armenialaisia ja 3 % venäläisiä.


title: Şamaxı

text: Nykyään Şamaxı on maatalousalueen keskus. Kaupungissa toimii opettajakorkeakoulun osasto, valistusteknikumi sekä teollisuus- ja talousopisto. Lähistöllä sijaitsevat Nasir al-Din Tusille nimetty observatorio ja Pirqulun luonnonpuisto. Kaupungin muinaiset rakennukset ovat tuhoutuneet lukuisissa maanjäristyksissä. Säilyneistä nähtävyyksistä huomattavimpia ovat 700–1400-luvuilla rakennettu perjantaimoskeija ja Yeddi gümbəzin mausoleumiryhmä. Kaupungissa on kotiseutumuseo ja runoilija Sabirin kotimuseo.


title: Italian kreikkalaiset

text: Italian kreikkalaiset ovat Italiassa asuvia kreikkalaisia. Vuonna 2003 Italiassa asui 7 271 Kreikan kansalaista, joiden lisäksi historiallisen Magna Graecian alueella asuu edelleen 2 500–20 000 kreikan kielen griko-nimistä murretta puhuvaa henkilöä. Historiallista kreikkalaisasutusta on Calabriassa ja Apuliassa, missä kreikkalaisia on noin 60 000. Kreikasta Italiaan muuttaneita on kaikkiaan noin 30 000.


title: Italian kreikkalaiset

text: Magna Graecian alueella on ollut kreikkalaista asutusta 800-luvulta eaa. 900-luvulta lähtien Italiaan pakeni suuria määriä kreikkalaisia Ottomaanien tuhoamasta Bysantista. 1000-luvulla alueelle tulivat normannit, mikä johti alueen osittaiseen latinalaistumiseen. Tuolloin etenkin kreikkalainen papisto omaksui latinan suurin joukoin. Tavallinenkin kansa alkoi latinalaistua 1400-luvulta lähtien. Kreikka säilyi maaseudulla eristäytyneissä kylissä, mutta niissäkin asukkaat olivat kaksikielisiä 1600-lukuun mennessä. Italian yhdentymisen jälkeen vuonna 1861 suoritetussa väestönlaskennassa kreikkalaisia oli 8 000. Kiinnostus kansanperinteeseen heräsi ja esimerkiksi kreikankielisiä runoja ja lauluja julkaistiin ja kerättiin talteen. Vuonna 1901 Italia aloitti maastamuuton tukemisen, mikä johti suuriin joukkomuuttoihin etenkin kreikkalaisten asuttamasta Etelä-Italiasta. Maastamuuttoa alettiin vaikeuttaa vasta fasistien tultua valtaan vuonna 1922. Fasistit myös vainosivat kreikkaa puhuvaa väestöä. Kreikkalaisten maanviljelijöiden omavaraisuus 1950-luvun maatalousuudistukseen saakka suojeli kuitenkin kieltä. Kreikkalaisen väestön omavaraisuutta heikensi sittemmin myös maaseudulta muutto kaupunkeihin ja pakollinen asepalvelus. Sekä paikalliset että ulkomaiset tutkijat aloittivat kreikan tutkimuksen jälleen 1950-luvulla . 1970-luvulla perustettiin "La Ionica" -kulttuuriseura, joka julkaisi muun muassa kreikan kielistä proosaa. Sittemmin perustettiin "Unione dei Greci dell’Italia Meridionale", joka vaati esimerkiksi kaksikielisiä tienviittoja, mutta tähän ei suostuttu. Kreikan hallitus aloitti yhteistyön La Ionican kanssa ja Italian kreikkalaisia kutsuttiin esimerkiksi kesäleireille Kreikkaan. Kreikkalaiset mainitaan suojeltavana ryhmänä Italian vuoden 1999 laissa.


title: Italian kreikkalaiset

text: Italian kreikkalaisiin ja grikoon kohdistettu mielenkiinto elää yhä. Grikoa opiskellaan sen eristyneisyydestä juontuvan ”puhtauden” vuoksi ja kreikkalaista väestön geenejä on tutkittu samasta syystä lääketieteelisiin tarkoituksiin. Italiassa esitetään kreikankielisiä radio-ohjelmia, sitä opetetaan muutamissa kouluissa ja sillä ilmestyy useampia lehtiä. Kreikkalainen musiikkitraditio on elossa, minkä lisäksi Italiassa on useita kreikkalaisia teatteriryhmiä.


title: Isojen Antillien hurrikaani 1909

text: Vuoden 1909 Isojen Antillien hurrikaani oli poikkeuksellisen myöhäinen, koska se haihtui vasta 14. marraskuuta. Lounaisella Karibianmerellä 8. marraskuuta syntynyt myrsky aiheutti valtavia tuhoja Jamaikalla ja Haitissa. Kokonaisia kyliä tuhoutui ja kuolleita kertyi useita satoja.


title: Isojen Antillien hurrikaani 1909

text: Gonaïvesissa joki tulvi yli äyräidensä, minkä vuoksi kaupungin asukkaat joutuivat pysyttelemään talojensa yläkerroksissa kaksi päivää ja vesimassat nostivat ruumiita haudoista. lennätinyhteydet Port-au-Princen ja maan pohjoisosan kaupunkien välillä olivat poikki.


title: Sinapin leirikeskus

text: Sinappi on Turun ja Kaarinan seurakuntayhtymän leirikeskus Turun Kakskerran saaressa meren rannalla. Sinapin nykyinen päärakennus valmistui 2003. Tilat soveltuvat ensisijaisesti vanhuksille, vammaisille ja perhekäyttöön. Huoneissa on omat wc- ja peseytymistilat. Turun ja Kaarinan seurakuntayhtymän diakoniset leirit järjestetäänkin pääosin Sinapissa. Leirikeskuksessa järjestetään myös rippikoululeirejä.


title: Sinapin leirikeskus

text: Sinapin entinen päärakennus on professori Erik Bryggmanin 1945 suunnittelema "Villa Staffans", alkujaan vuorineuvos Staffansin huvila. Se on suojeltu rakennussuojelulailla.


title: Rami Oravakangas

text: Rami Oravakangas (s. 14. maaliskuuta 1985) on suomalainen keskimatkojen juoksija. Hän edustaa Pyhäjärven Pohtia ja häntä valmentaa Martti Oravakangas.


title: Rami Oravakangas

text: Oravakangas on edustanut Suomea aikuisten maaotteluissa vuodesta 2009 lähtien. Hän on saanut Kalevan kisoissa pronssia 800 metrillä 2008 ja 2011. Sisäratojen SM-kilpailuissa hän on voittanut 800 metrin Suomen-mestaruuden 2011, saanut hopeaa 2010 sekä pronssia 2007, 2009 ja 2012. 400 metrillä hän oli kolmas 2007.


title: Zero Nexus

text: Zero Nexus on suomalaisen death/industrial metal -yhtye Shade Empiren kolmas studioalbumi, joka on julkaistu vuonna 2008.


title: Zero Nexus

text: Albumi nousi Suomen virallisen listan sijalle 15.


title: Zero Nexus

text: Kaikki kappaleet säveltänyt ja sanoittanut Shade Empire.


title: Venezuelan koripallomaajoukkue

text: Venezuelan koripallomaajoukkue edustaa Venezuelaa koripallon miesten maajoukkuekilpailuissa. Sitä hallinnoi Venezuelan koripalloliitto.


title: Venezuelan koripallomaajoukkue

text: Ensimmäisen kerran maa selviytyi Etelä-Amerikan-mestaruuskilpailuihin vuonna 1955. Tällöin maa ei kuitenkaan selviytynyt ensimmäistä kierrosta pidemmälle. Vuonna 1988 Venezuela oli ensimmäistä kertaa mukana Amerikan-mestaruuskilpailuissa, jotka toimivat myös karsintoina olympialaisiin. Maan sijoitus oli tällöin seitsemäs. Venezuela selviytyi ensimmäistä kertaa MM-kilpailuihin vuonna 1990. Maa sijoittui kisojen yhdenneksitoista. Seuraavana vuonna Venezuela voitti ensimmäisen Etelä-Amerikan-mestaruutensa. Ensimmäisen kerran maa selviytyi olympialaisiin vuonna 1992 voitettuaan Amerikan-mestaruuskilpailuissa hopeaa. Maa sijoittui olympiaturnauksen yhdenneksitoista. Vuosina 2002 ja 2006 Venezuela selviytyi MM-kilpailuihin, mutta maa sijoittui parhaimmillaan neljänneksitoista.


title: Intoxicate O.S.

text: Intoxicate O.S. on Shade Empiren toinen studioalbumi, joka julkaistiin 24. toukokuuta 2006. Se debytoi Suomen virallisen listan sijalla 25.


title: Sinthetic

text: Sinthetic on Shade Empiren esikoisalbumi, joka julkaistiin 15. maaliskuuta 2004.


title: Sinthetic

text: Kaikki kappaleet säveltänyt ja sovittanut Shade Empire, kaikki kappaleet sanoittanut J. Harju.


title: Slitwrist Ecstasy

text: Slitwrist Ecstasy on suomalaisen death/industrial metal -yhtye Shade Empiren single, joka on julkaistu vuonna 2006.


title: Slitwrist Ecstasy

text: Kappale nousi Suomen virallisen singlelistan sijalle 3.


title: Folie à Cinq

text: Folie à Cinq on ruotsalaisyhtye Sparzanzan viides studioalbumi, joka ilmestyi vuoden 2011 alussa. Kappaleista Temple Of The Red-Eyed Pigs ja Follow Me on tehty musiikkivideot ja ne löytyvät YouTubesta. Albumista on julkaistu myös limited edition-versio, joka sisälsi DVD:n.


title: Kolmasulottuvuus.fi

text: Kolmasulottuvuus.fi on internetpalvelu, jossa Yleisradion "Dokumenttiprojektin" valitsemat, kehitysmaiden elämästä ja ihmisistä kertovat dokumentti- ja lyhytelokuvat tuodaan nähtäville maksutta. Lisäksi haetaan yhteyttä erityisesti kansalaisjärjestöihin, opettajiin sekä Euroopan ja Yhdysvaltain ulkopuolelle matkaaviin. Hanketta ovat olleet rahoittamassa Ylen lisäksi Ulkoministeriö ja Audiovisuaalisen kulttuurin edistämiskeskus (Avek). Kolmasulottuvuus.fi avautui 1. huhtikuuta 2011.